qundao/data-zh-poetry huggingface dataset:
送同年蒋酉君假归尝熟迎养太夫人二首·其一
作者：查慎行
朝代：清
体裁：七言律诗

泥金才报隔年春，昼绣还迎白发亲。同榜科名传盛事，世家书画起文人。桃花涨后移舟稳，鱼藻池西赐宅新。好片尚湖烟雨色，诏恩犹许住三旬。
送同年蒋酉君假归尝熟迎养太夫人二首·其二
作者：查慎行
朝代：清
体裁：七言律诗

齿序肩随别有情，多君事我竟如兄。直庐并候花砖影，奏帖常联纸尾名。小立官槐曾系马，重来禁树已藏莺。卜邻预拟同王翰，不为登仙羡此行。
送同门孙斗文赴任武缘
作者：查慎行
朝代：清
体裁：五言律诗

百户猺獞赋，孤城瘴疠天。茫茫赴长路，草草别同年。剋日有严限，之官如左迁。桂林嗟已远，南去又三千。
送同门朱介垣掌科请假还吴
作者：查慎行
朝代：清
体裁：古风

灯帘夜看秋菊花，酒徒烂醉东西家。竹垞去官君请急，近社花开少颜色。明朝我亦作归人，二老犹堪结比邻。扁舟同访篱边屋，及取霜前香稻熟。
送吴青坛侍御归里
作者：查慎行
朝代：清
体裁：古风

来乘骢马来，去驾柴车去。烟光绿上垂杨梢，春浅东门送行处。东门多少罢官人，太息何烦感直臣。但使朝廷无阙事，不妨归作太平民。
送周桐野前辈督学顺天
作者：查慎行
朝代：清
体裁：古风

先生人中龙，天与君子性。平时颇跌宕，临事乃刚正。忆昨典浙闱，量涵江海净。无私消谤�，冰雪久弥㵾。至今桃李门，得士称最盛。数椽居帝里，贫过荥阳郑。俸钱付书估，斗酒谋主孟。时复召朋侪，琅琅发高咏。弹丸跃奇句，传写宁待竟。李杜韩白苏，篇篇资考证。他文率称是，手笔谁能倩。以此彻主知，蓬山夐无并。趋营几新辈，时世梳妆靓。恬澹其素然，卓哉觇品行。国家设遗补，拔擢半长令。庶常间改授，历职例不更。敢云著作庭，迁转薄谏诤。于公实久次，事异初徵聘。比者适乏人，铨曹列名请。终焉寝前议，上赖天子圣。宫坊俄晋秩，侍读继申命。小试惜宏才，留为作人庆。使星不涖蜀，畿辅观为政。古来豪右区，当代儒风竞。文通山后族，武达代来姓。一一操管从，妍媸归皎镜。将空冀野群，往矣执衡柄。弦琴视拂拭，匣剑待磨锃。苞苴自不入，篱棘何妨摒。必若振先声，务须釐积病。朱衣群吏导，绛帐诸生迎。讵非稽古力，荣宠一时并。公貌谦愈冲，公怀直且劲。和光得人爱，严气生我敬。良辰乍招携，临别心怲怲。城南好亭榭，快若披画㡧。每来必迟留，天水互澄映。饮徒散将尽，自此稀游泳。计公还朝日，吾已理归榜。赠言抒所怀，甘被俗嘲评。
送周雪客赴太原藩幕兼讯安邑丞陈六谦
作者：查慎行
朝代：清
体裁：七言律诗

半年裙屐软红尘，旅橐多缘好事贫。手板老方除佐领，幕僚古亦屈才人。岩关夜度荒鸡月，绝塞秋高一雁宾。投辖旧游豪气在，莫将俗吏视陈遵。
送周青士南归
作者：查慎行
朝代：清
体裁：七言律诗

人间不是少知音，爱尔萧然抱素襟。潮似归期还有信，云虽出岫本无心。战回酒敌黄花老，收取诗名白发深。此去浮家烟水际，五湖一叶许谁寻。
送唐实君游江西
作者：查慎行
朝代：清
体裁：古风

猛雨撼城城欲动，粘天黄潦如霾霿。阜城门外一丈泥，马溅花鬉四蹄壅。问君此时有底急，结束轻装挟飞鞚。故人奉诏赴西江，才子持衡推小宋。旧开东阁交最契，揽辔南行邀与共。文章取士意已轻，科目成名俗犹重。如君致身本高第，头白挽强方命中。可怜进士不得进，上积千薪苦沈壅。竞传枳棘争集猴，纵有梧桐偶栖凤。纷纭野马巧乘隙，狼籍醯鸡工覆瓮。侏儒饱死方朔饥，曷不江湖且陶纵。我留辇下大可笑，妄觊微名上乡贡。初闻逐客姑逡巡，旋悔为儒被嘲弄。吹竽鼓瑟两难强，贯虱屠龙等无用。布衣有骨天所怜，老大宁能逐侪众。惟君知我谓我真，往往清吟托閒讽。郊园木床连曲尺，荷气藤阴满香巷。风光不碍冷澹游，日月正宜潇洒送。君今别我忽径去，舍矢难追弦就控。此邦山水要君诗，岂独飞云标画栋。匡庐旧有读书地，我昨留题满岩洞。待君再上紫霄峰，他日游仙记同梦。
送唐次衣庶常省觐归扬州次安溪相国原韵
作者：查慎行
朝代：清
体裁：古风

纷纷冠盖场，勇者乃先去。河桥万株柳，攀折凡几树。九重亟储材，馆选盛冷署。新进半登瀛，芸窗拓云雾。旧来冰雪文，诠次列州部。群推著作手，领袖伫知顾。云胡遽俶装，矫首赴归路。足知学问力，禄养犹孺慕。白华古义存，至洁如饮露。天际望南帆，花间指西墅。人生属有愿，肯作蓬萍聚。与君昨论交，托契在未遇。知我无若君，侵寻感末暮。重来秪自悔，久滞真再误。厚意久岂忘，聊抒赠行句。
送唐殿宣之浦江学博任
作者：查慎行
朝代：清
体裁：七言律诗

琴书压担晓风清，别路山行复涧行。青鬓功名秦博士，白头经义鲁诸生。月泉诗好篇篇秀，宝掌峰奇面面晴。勿对空柈嗟苜蓿，如今骥足是初程。
送声山侄之湖口二首·其一
作者：查慎行
朝代：清
体裁：七言律诗

自怜萍梗尚京华，劝尔江湖饭好加。南北岂堪频送别，去留等是未还家。远书到眼秋垂泪，只影挑灯夜落花。如许流光真痛惜，校量何计稳生涯。
送声山侄之湖口二首·其二
作者：查慎行
朝代：清
体裁：七言律诗

万顷波心坐白鸥，一天凉雨到扁舟。三年庐阜虚前约，两度浔阳感旧游。帆叶依依重入梦，芦花瑟瑟正交秋。青衫尚洒琵琶泣，那得平销我辈愁。
送大司寇张景峰前辈罢官归韩城二首·其一
作者：查慎行
朝代：清
体裁：五言律诗

朝典推纠职，皇仁体好生。事关同列忌，公视一官轻。已抱回天意，休高去国名。应同白司寇，家世说韩城。
送大司寇张景峰前辈罢官归韩城二首·其二
作者：查慎行
朝代：清
体裁：五言律诗

槐棘论三又，雷霆竟独当。不闻廷辩语，自拜乞休章。祖道千人帐，秋风一叶装。大臣传轨范，投劾便还乡。
送大司寇魏环极先生予告还蔚州二首·其一
作者：查慎行
朝代：清
体裁：七言律诗

曳履星辰二十年，尚书襆被故萧然。勇能自断天难夺，清畏人知世巳传。白社竟成娱老地，黄金不贮买山钱。閒云一片秋寥廓，何限风光倚杖前。
送大司寇魏环极先生予告还蔚州二首·其二
作者：查慎行
朝代：清
体裁：七言律诗

岳岳寒松表御书，新堂归到好悬车。身名似此真无愧，进退何人绰有馀。报国文章传后起，立朝风骨想当初。不因祖帐东门道，太息方烦比二疏。
送女词二首·其一
作者：查慎行
朝代：清
体裁：古风

嫁女事琐屑，老翁非所知。母在当汝怜，母没行告谁。遥遥三千里，闺阁从此离。兄嫂送及门，慰情多好辞。劝之勿令哭，我泪反交颐。
送女词二首·其二
作者：查慎行
朝代：清
体裁：古风

老来百念空，久识身如寄。胡为未能割，身外怜幼稚。失毋父向慈，家贫满馀愧。长途挈之往，既嫁直如弃。皇天劳吾生，遣累当以次。笑指五岳期，犹需十年事。
送孙少司空督浚下河
作者：查慎行
朝代：清
体裁：古风

神京建西北，岁走东南漕。转粟上青天，黄河扼其要。元时用海运，年久有成效。此议今难行，将毋物力耗。宣房十年筑，宵旰烦廊庙。千村收竹楗，十郡供柳埽。百万縻金钱，一支归故道。吾君如唐尧，勋德在覆帱。百神胥受职，河伯敢陵暴。犹复念民劳，南巡趾亲到。下流得地势，海口计疏导。纷纷异同论，破例宁意料。学士居禁林，十年不轻调。汝往作朕虞，钦哉奉明诏。岁输发内帑，恩泽蒙再造。畚锸兴如云，邪许相慰劳。和衷事斯集，正气神可召。芃芃黍苗歌，可乏阴雨膏。渠成万世利，绩待期年报。
送孙洪九之任琼山兼简琼州守林碧山
作者：查慎行
朝代：清
体裁：五言律诗

异才资格外，仕路有先机。得邑莫辞远，着鞭如尔稀。岭云双舄度，海岛一帆飞。府主今贤者，兹行得所依。
送孟静斋之任钱塘二首·其一
作者：查慎行
朝代：清
体裁：七言律诗

水旱频传接井疆，画船箫鼓半荒凉。欣逢悃愊无华吏，往拯租庸积困乡。郡守贤如龚渤海，州民穷有郑荥阳。此行直比阳春脚，膏雨随车到一方。
送孟静斋之任钱塘二首·其二
作者：查慎行
朝代：清
体裁：七言律诗

不改书生旧羽仪，翛然一见识心期。曾从谱牒知名久，未觉风尘筮宦迟。剧邑簿书迎刃办，冷官门户少人持。烦君荫及先贤泽，京兆冈阡忠惠祠。
送学庵弟入都
作者：查慎行
朝代：清
体裁：古风

黄叶打茅檐，北风如矢棘。此时来叩户，问子有底急。为言将别家，结束赴京国。可无酒一杯，为子煖行色。匆匆乃径去，有语惜不得。子诚吾家驹，头角早岐嶷。赋质负高明，秉心就沈默。读书十行下，洞照穷梱阈。经史及百家，贯穿归组织。时文虽小试，落笔辄英特。皇天不怜才，盛壮遭屈抑。十年踬场屋，知者为太息。昨遇曲阜公，青云加赏识。拔之冠多士，庶用示矜式。虚名万口传，子故深自匿。穷乡鲜生趣，巷遇歌偪仄。堂上有老亲，鬓丝白变黑。凿坏岂得已，彼屺伤远陟。幸托贤主人，解椎济其啬。男儿志未遂，放辙无南北。不闻横海鳣，蟠尾肯沟洫。余方踏归路，投老尚迷惑。子真贤友生，朝夕宜在侧。奈何不能留，又复夺有力。江河岁月晚，追逐乏羽翼。道逢南来鸿，寄书慰相忆。
送宋兰晖庶常养亲归商丘兼呈漫堂先生四绝句·其一
作者：查慎行
朝代：清
体裁：七言绝句

归途几见着先鞭，祖道回头仅隔年。嬴得旁观增太息，此行真个是神仙。
送宋兰晖庶常养亲归商丘兼呈漫堂先生四绝句·其三
作者：查慎行
朝代：清
体裁：七言绝句

出专方岳入蓬瀛，小宋文章又擅名。独脱朝衫归养志，官情付与二难兄。
送宋兰晖庶常养亲归商丘兼呈漫堂先生四绝句·其二
作者：查慎行
朝代：清
体裁：七言绝句

长假缘知为老亲，随身匹马两车轮。较量白傅香山社，膝下今多奉杖人。
送宋兰晖庶常养亲归商丘兼呈漫堂先生四绝句·其四
作者：查慎行
朝代：清
体裁：七言绝句

薄雪初消柳未丝，行期预遣报西陂。羡渠到日逢元日，岁酒先拈第一卮。
送宋牧仲提刑山东
作者：查慎行
朝代：清
体裁：七言律诗

名封十二接关城，绣斧前头父老迎。问俗潜移齐右姓，下车先揖鲁诸生。天开岛日三更白，济入河流一道清。历下亭边名士会，骚坛行见续诗盟。
送少詹王阮亭先生祭告南海
作者：查慎行
朝代：清
体裁：古风

祝融南都水环汇，赤龙渴饮九州外。扶桑日枝万丈高，吞吐晨昏变明晦。飓风磨旋鲎帆片，蜑雨珠沈蛟室琲。幻呈綵缕现蜃楼，淡入苍烟失鳌背。不知灵封画何境，禹鼎无从辨疆界。元和一老去作碑，庙貌千秋遂称最。茫茫元气收不尽，好手何人复堪代。康熙甲子帝东巡，特遣轺车告时迈。琅邪先生衔命往，岭峤星明指华盖。祠官奉币纷趋跄，天使陈辞虔跪拜。灵旗肃肃云蓬蓬，一气流通百神萃。向风海鸟听钟鼓，有眼蛮人识冠带。时清边徼无熢燧，道远词臣多纪载。公之文章在馆阁，每借名区发雄槩。曩时蜀道今海邦，尽泄光芒天不爱。后先人物谅无几，才地彼此恒相待。所伤或从迁商到，终恐才锋束机械。如公拥传真壮游，直放胸期写豪快。岂徒荣遇际旷典，已见风流压前辈。佛桑花发啼钩辀，几日归航下泷濑。还朝快示纪行篇，浩浩洪波纳千派。旁人若问陆贾�，径尺珊瑚手亲碎。
送山浏自洞庭归塘西兼寄张介山陆厚容金子由诸子
作者：查慎行
朝代：清
体裁：七言律诗

无多唱和留君集，来往真如相避然。一叶惊回三载梦，两萍漂散五湖天。新书著罢从人笑，善病同时得妇怜。好向桥西呼酒伴，放狂作达过残年。
送张志尹前辈视学江南
作者：查慎行
朝代：清
体裁：古风

双江西南来，铜崖起何陡。中流作砥柱，万马尽回首。先生生其间，名望灿星斗。决科上甲乙，掇第联子丑。词馆服虚衷，同官半师友。读书事默识，呐呐不出口。洪钟扣则鸣，倾倒靡不有。高明本乎质，器局随所受。公实狷者流，貌和中有守。平生取与分，纤芥真不苟。天子稔公贤，临轩简端右。量材今始用，注意盖已久。江南往持衡，�维人文薮。银台门下士，根柢视出手。时会适使然，前车鉴诸后。自从风教薄，士习竞趋走。脑盬争一门，日中有丰蔀。情先绝请托，物自呈妍丑。或虞节制尊，文柄操贤否。因之敌以下，郁郁徒抱负。坦怀吾无蹊，纳约彼自牖。方当前造膝，胡虑旁掣肘。率非公所难，时论何足剖。古来不朽业，要以精力取。旌旌行出郊，祖道缺卮酒。片言聊赠别，敬起为公寿。道在履初爻，素往义无咎。
送张�斋郎中出守杭州
作者：查慎行
朝代：清
体裁：古风

海宇久升平，朝家重民事。吾州繁剧郡，牧守讵轻寄。相国门多贤，先生乃其季。起家科第中，扬历非初试。铨除例引见，人地有易置。天子稔公才，临轩亲简卑。群情翕然服，公望兹果遂。贱子本州民，田庐依广庇。抒怀述所见，幸勿刍荛弃。馀杭一都会，旧习沿浮侈。宾筵糜酒醪，徵逐共游戏。东南际江海，隐现鱼盐市。黠者半为商，群群鹜声利。枲丝虽土贡，耕纺业间坠。往时栉比场，十室减一二。士风最柔弱，氓俗鲜仓积。好讼其性然，因缘饱胥吏。舞文骪吾法，嚬笑巧窥伺。所以古相传，陋邦号难治。我公朱轓出，福曜光烛地。才大实恢恢，心虚恒惴惴。平生开济曈，夙昔澹泊志。道路方欣瞻，风声已先驶。星罗九属邑，催科兼抚字。公行示以廉，表帅励下位。百族丰确殊，喔咻同体视。公行示以俭，变化需渐渍。必若釐蠹豪，先须扶善类。弊当去太甚，利或兴以次。洵知鸾凤仁，远胜鹰隼鸷。公馀惬雅尚，山水领幽致。开閤挹清虚，褰帷纳空翠。澄泓千万顷，高下三百寺。日为湖上游，原不废填委。吟�白苏什，手续欧梅记。宁待报最期，伫看玺书赐。
送彭南陔赴长沙即次留别原韵二首·其一
作者：查慎行
朝代：清
体裁：七言律诗

画灰奇计决从戎，入幕何妨许掾聋。郑侠图曾伤目击，陈琳檄可愈头风。嘉鱼有味江东好，老马无群冀北空。车壁击残壶口缺，白头白尽雨声中。
送彭南陔赴长沙即次留别原韵二首·其二
作者：查慎行
朝代：清
体裁：七言律诗

湘中风物近何如，太息罗含未定居。竹阁语清悲拥髻，芝田春秀梦回车。频垂旅橐千金散，独泛归舟一叶虚。劫火不烧周易坏，乞君枕秘发奇书。
送徐毅庵归梅里
作者：查慎行
朝代：清
体裁：七言律诗

绿槐阴下一条街，五度东风感计偕。路尽始知村舍好，调孤肯与俗工谐。云开马首重经岳，絮暖鲚鱼恰渡淮。想到溪南好风日，家人巳制笋皮鞋。
送徐道勇宰顺德
作者：查慎行
朝代：清
体裁：五言律诗

万里驱车路，韩苏迹尚留。往时愁谪宦，今日羡吟游。边海夏无瘴，看山朝有楼。感君悬榻意，谓我是诗流。
送德尹典试广东二首·其一
作者：查慎行
朝代：清
体裁：七言律诗

平生三度岭南游，此去星轺速置邮。荣路人皆艳科目，官资尔已压时流。不愁宝剑光华掩，须信芳兰气味幽。还恐高鸿在寥廓，张罗薮泽讵胜收。
送德尹典试广东二首·其二
作者：查慎行
朝代：清
体裁：七言律诗

七千里外动征轮，寒薄重裘雪洗尘。疏柳爱飘江上笛，早梅催发驿前春。名场后进虽多士，诗社前游顿少人。珍重老兄留眼望，苏家门下要张陈。
送掌詹陈乾斋前辈予假省亲四首·其一
作者：查慎行
朝代：清
体裁：七言律诗

夜闻优诏下承明，特许朝来拜表行。亲老讵应虚子职，天高原自近人情。道存养志归非晚，风动旁观感亦生。欲识掉头潇洒意，浮云直似从官轻。
送掌詹陈乾斋前辈予假省亲四首·其三
作者：查慎行
朝代：清
体裁：七言律诗

曾踰旱海纪开边，出入声华孰比肩。馆阁清才传子弟，蓬壶归路著神仙。望云地较瞻云近，捧日心随爱日悬。更喜一门多盛事，春帆相望五湖船。
送掌詹陈乾斋前辈予假省亲四首·其二
作者：查慎行
朝代：清
体裁：七言律诗

宾僚地望冠班行，直上频依讲幄旁。星汉文章唐许国，胪云名第宋安阳。两宫召对无虚夕，三殿摛毫有报章。谁似先生饶至性，最承恩日乞还乡。
送掌詹陈乾斋前辈予假省亲四首·其四
作者：查慎行
朝代：清
体裁：七言律诗

枌榆乡社旧居邻，华发趋朝接后尘。新树忍攀东岸柳，残莺犹恋上林春。半纶投老知何日，入座还家羡有亲。总道名园成独乐，十年书局尚随身。
送时庵先生典试四川
作者：查慎行
朝代：清
体裁：七言律诗

驿路晓发闻秋铃，千山万山叠翠屏。秦关百二阅天险，蜀道一双占使星。地远人才指可数，乱馀风物愁初经。同行有约吾竟负，让尔剑阁题新铭。
送朱千仞之任舒城
作者：查慎行
朝代：清
体裁：五言律诗

龙舒传旧俗，淳朴羡民风。官税如期纳，山田比岁丰。月依琴榻静，花傍印床红。却笑眉山老，无缘作寓公。
送李子受往武陵并简山学禅师
作者：查慎行
朝代：清
体裁：七言律诗

不是无家等罢官，客中即次取粗安。江清城郭移帆过，战定桑麻避地难。落日孤鸿回健翮，西风老马卸征鞍。邺侯自具神仙骨，烧芋差宜对懒残。
送李敬斋庶常请假归里
作者：查慎行
朝代：清
体裁：七言律诗

与君书局同晨夕，不道陈情尔许难。爱日光阴虽未晚，望云怀抱几曾宽。无言可慰三年客，此去全胜十政官。为报眉间见黄色，高堂一笑定加餐。
送李蒙山回嘉禾任次外舅韵二首·其一
作者：查慎行
朝代：清
体裁：七言绝句

叩弦歌罢水风凉，碧野秋迟未剪霜。报道今年官酒贱，公畦小棱秫花香。
送李蒙山回嘉禾任次外舅韵二首·其二
作者：查慎行
朝代：清
体裁：七言绝句

衣裘容易改寒暄，来往无端阅使轩。归梦随君到蘋末，白鸥飞处是田园。
送李邑侯罢官归武功二首·其一
作者：查慎行
朝代：清
体裁：七言绝句

思归若个便成归，簿领抽身似尔稀。昨日罢官今日去，万人海里羡凫飞。
送李邑侯罢官归武功二首·其二
作者：查慎行
朝代：清
体裁：七言绝句

武亭川外武功天，禁旅西征近十年。留取济时心力在，让他卜式去输边。
送杨冠三同年赴任馀杭兼订径山之游二首·其一
作者：查慎行
朝代：清
体裁：五言律诗

秋野鸡豚社，春山茶笋乡。居人力农圃，贤宰好文章。衙鼓声前卧，炉烟爇后香。城偏迎送少，幽事满琴堂。
送杨冠三同年赴任馀杭兼订径山之游二首·其二
作者：查慎行
朝代：清
体裁：五言律诗

暂作修门别，旋期故里逢。君方行绾绶，我欲去携筇。西上通双径，南来控独松。洞天兼福地，一一属花封。
送杨既明倅庐州兼寄张建阳太守
作者：查慎行
朝代：清
体裁：七言律诗

蓟北冰霜动早梅，淮南驿骑巳先催。春帆路转藏舟浦，堠馆花迎教弩台。名郡风流输半刺，世家子弟羡多才。桑枝麦穗君游政，何术能资佐理来。
送杨次也入都并简尊甫太史公三首·其一
作者：查慎行
朝代：清
体裁：七言绝句

八座重亲未白头，角巾里第最风流。孙枝本是阶庭秀，鞶帨看他又出游。
送杨次也入都并简尊甫太史公三首·其三
作者：查慎行
朝代：清
体裁：七言绝句

交情到尔凡三世，得路怜余共一心。重向别中留望眼，别愁终浅望终深。
送杨次也入都并简尊甫太史公三首·其二
作者：查慎行
朝代：清
体裁：七言绝句

石渠天禄近何如，欲读应无未见书。但约南船多载酒，对㸐官烛看银鱼。
送杨次也赴平凉太守任二首·其一
作者：查慎行
朝代：清
体裁：五言律诗

辛苦河堤使，初停杵橐声。三年方上计，五马遂西征。斋酿葡萄味，沙陀苜蓿程。勿辞乘障远，领郡际升平。
送杨次也赴平凉太守任二首·其二
作者：查慎行
朝代：清
体裁：五言律诗

开府吾乡彦，勋名策府存。典刑传太史，科第继文孙。世以儒林重，官仍露冕尊。平生期望意，垂老属恩门。
送杨筠湄通参赴任奉天
作者：查慎行
朝代：清
体裁：古风

国家都燕京，辽左本根倚。东西营镐洛，周制正如此。城阙遥相望，关隘纷可指。设官重保障，未可猛政理。阡陌屯田开，户口豪右徙。卅年尽土著，烟火变墟里。仁人来抚循，尔辈皆赤子。
送杨耑木归里兼寄朱日观钱昭平朱与三王子颖陈补思寄斋诸同学
作者：查慎行
朝代：清
体裁：七言律诗

怅断河梁又一回，留真无策去徘徊。笑能倾国时方妒，曲到知音调始哀。别语感君如骨肉，故人疑我竟尘埃。相逢为话狂犹昔，只是生疏酒伴来。
送杨致轩赴淮上并简总河尚书陈沧洲
作者：查慎行
朝代：清
体裁：古风

营生畎亩中，外事百不知。夜枕来好雨，晨兴课耕菑。有客将出门，扁舟过我辞。云当谒父执，遥溯清江�。似闻淮黄交，海道废不治。上流渐填淤，漕粟行迟迟。去冬数万艘，回空悉后期。河臣日坐啸，公帑徒虚縻。九重南顾忧，宵旰允在兹。天下有钜任，楚材起当之。矫矫湘潭公，望隆朝野毗。司空职水土，特简非畴咨。下车甫三月，积弊端端釐。别开延揽途，奏入报可随。顾惟需才际，遄往夫奚疑。忆昨陪南巡，开河议方滋。圣聪斥勿听，仁被枯骸骴。使者免冠谢，跪聆切责词。子时理北河，底绩在下邳。桃花千里浪，故道复一支。上考记姓名，把麾旋量移。西凉极边郡，忍使侍养违。弃官返子舍，色笑依庭帏。三年檀州城，形影肯暂离。父在代父劳，父殁扶榇归。衔哀举大事，黾勉独力支。子性实至孝，子才故难羁。焉能盛壮年，郁郁长衡茨。大儒况当道，行矣得所□。轻车就熟路，成此一段奇。我有肝膈语，殷勤效临岐。子家门阀高，仍世泽未漓。愿为良马逐，莫作覂驾驰。曹辈岂乏贤，心期古为师。奢须示以俭，爱必视乎施。上为国惜财，下亦量已资。谨身而节用，历试何不宜。赠行意尽此，或胜酒一卮。
送杨远卿之任武昌
作者：查慎行
朝代：清
体裁：古风

去年访君过维扬，今年送君向武昌。江湖不到尘土眼，远梦夜落凫鱼乡。洲边芳草城边柳，骑鹤仙人重出守。洞庭春水际潇湘，大别青山横沔口。烟花三月画船开，王程不用�鼓催。到官好寻陶庾迹，历郡正赖龚黄才。才多政简无不可，列戟凝香但安坐。閒携宾从上南楼，倘有新诗应忆我。
送杨鲁山省觐归里
作者：查慎行
朝代：清
体裁：七言律诗

殷勤卮酒别蛮天，安稳图书压客船。经眼云山穷战地，称心诗句远游篇。綵衣线绽三秋后，白发花秾八座前。不载丹砂供服食，閒居一赋巳如仙。
送梅雪坪出宰泰顺二首·其一
作者：查慎行
朝代：清
体裁：五言律诗

行作折腰翁，吟边忆谢公。携家千里近，得邑万山中。椒荈通闽贾，鱼盐走海童。流传永嘉学，亟望起儒风。
送梅雪坪出宰泰顺二首·其二
作者：查慎行
朝代：清
体裁：五言律诗

竹垞门下士，尔雅倍堪亲。前辈诗无敌，多才画入神。一官贫寄禄，万卷老随身。去去君何恨，徒伤久滞人。
送次谷兄南归次汪东川祭酒韵
作者：查慎行
朝代：清
体裁：七言律诗

暂来那得久淹留，八十高堂已白头。布被一床空恋别，人门半刺肯轻投。黄沙草接新霜路，红叶灯移古渡舟。算得过淮天气好，初冬风日尚如秋。
送毕雨稼
作者：查慎行
朝代：清
体裁：七言绝句

古藤花底逢朱十，为我长吟毕四诗。满眼酒徒星散尽，送君还忆识君时。
送江补斋侍御巡鹾长芦次禹平韵
作者：查慎行
朝代：清
体裁：古风

析津脉络联神京，白河南注驶且清。天开地坼三百里，楼橹突起高峥嵘。晴烟昼腾气霭霭，刻漏夜下声丁丁。雄关屹立当海口，鲸呿鳌掷谁敢撄。云帆旧转吴会粟，锁钥西北收专城。洪波浩溔百万顷，坐令鱼鲔无淰惊。设官岂徒重筦笇，畿辅要借桓骢行。我闻利薮俗争骛，豪猾势得操重轻。大贤当道积弊去，不贵鸷猛惟廉平。燕云赵魏达齐鲁，管内九月催王程。芦花雪轻点别酒，柿叶霜染飘前旌。此时送君乘传出，四境蔼若春风生。盐梅往往调鼎鼐，伫待妙手归和羹。野人留眼望天际，法曜正傍台垣明。
送汤纳时表弟赴吉水任三首·其一
作者：查慎行
朝代：清
体裁：七言绝句

两派江流百折湾，全家携入画图间。桃花夹岸春旗影，直到庐陵不断山。
送汤纳时表弟赴吉水任三首·其三
作者：查慎行
朝代：清
体裁：七言绝句

文江旧是人文薮，历宋经元迄有明。此段挽回须老手，莫言邑宰事权轻。
送汤纳时表弟赴吉水任三首·其二
作者：查慎行
朝代：清
体裁：七言绝句

牧羊圈豕尽弹冠，一第终输本分官。不负种花心力在，吉州抹丽赣州兰。
送汤西厓南归兼寄严定隅
作者：查慎行
朝代：清
体裁：古风

古寺槐交阴，微阳转冰簟。与君初握手，片语示肝胆。来当倾盖新，久觉忘形渐。相过日不隔，怀抱两无忝。狂言我难缄，懒病子未减。弥缝补其阙，瑕颣肯互掩。子才随地涌，百斛走潋滟。屈首举子场，十年困习坎。只身溯潇湘，盛气生勇敢。归来翻一笑，函匣剑光闪。未免为时名，束身就绳检。酒徒遇燕市，摇落自多感。儿曹太轻薄，载鬼白日魇。榆抢斥鴳如，冠著沐猴俨。彼顽何足校，我白故无玷。稍恨素心人，晨星散疏点。金沟送别处，屡见风柳飐。子来辞我行，忽若猿出槛。足矜行卷富，何碍归装俭。溪堂行补苴，湖舫待刳剡。开篱受竹色，择石置崖广。青芟鸭脚葵，白剥鹄头芡。邻沽贳新熟，诗韵斗奇险。此乐吾久疏，岁月徒荏苒。雨堂倘问讯，应惜缁尘染。
送汪宇昭南归
作者：查慎行
朝代：清
体裁：古风

国家制科设，取士数亦夥。苟非得其人，膴仕真琐琐。子来试南宫，命中弦激笴。千言属廷对，一一明珠颗。谓宜遂腾上，帽压宫花朵。群飞或刺天，而子足犹裹。束书欲南下，踯躅每未果。草草薄游装，昏昏短檠火。半年仍旅食，今始买归舸。一涉仕宦途，古人比缰锁。子方富年力，抱负况磊砢。更读十年书，识老才亦颇。井然见经济，历试靡不可。得第未得官，于遇非轗轲。子如叹失意，何地更处我。
送沈岱瞻赴任宝坻
作者：查慎行
朝代：清
体裁：古风

与君忝同年，生长同里闬。知君孰如我，骨月情岂但。先公昔登朝，名第南宫冠。凤毛看再刷，省吏识珂伞。谓宜上金銮，继世典词翰。却将著作手，移画纸尾判。得官向京东，舄卤傍海岸。古来畿赤地，风俗率鸷駻。太刚虑争胜，过弱恐示玩。自从罗毕繁，俯仰鱼鸟乱。须令静以族，母致淰而涣。虽殊南阳乡，图牒行可按。业田汤沐赐，错壤居大半。庄户接膏腴，农畴杂耕爨。并兼听豪右，鳏寡讵宜犴。人疑作令难，簿领苦堆案。子虽躯短小，其气乃精悍。才长百事能，所少非此段。望君期月最，许我一辞赞。疑网破二三，贞固事足干。初如迎刃解，既过春冰泮。夏书纳秸服，周礼掌灰炭。琐碎揽大纲，岂其铢累算。情深不自禁，语出背沾汗。刍荛倘可收，幸勿怖河汉。
送沈楚望赴汴梁幕兼寄杨次也徐象求
作者：查慎行
朝代：清
体裁：五言律诗

之子梁园去，词华洵绝伦。幕僚称得士，村巷感居人。梦岂江河隔，情兼臭味真。此中多旧好，毋惜附书频。
送沈誉生之任靖安
作者：查慎行
朝代：清
体裁：七言律诗

江西是我曾游处，风土从君一一誇。郭外有山皆种竹，春来无路不迷花。商船晚闹临溪碓，官课先输晒网家。此去始知鱼米贱，十年应悔住京华。
送沈麟洲之任文昌兼怀同年卢仲山及门孙洪九时卢宰临高孙宰琼山皆文昌邻邑也二首·其一
作者：查慎行
朝代：清
体裁：五言律诗

去国资装俭，严程里数长。初为乘传客，旧是校书郎。碧海天无瘴，生黎峒有香。故知非俗吏，改邑领文昌。
送沈麟洲之任文昌兼怀同年卢仲山及门孙洪九时卢宰临高孙宰琼山皆文昌邻邑也二首·其二
作者：查慎行
朝代：清
体裁：五言律诗

交游多远宦，往往隔音尘。复此临岐路，因之忆故人。京华送孙楚，江阁别卢纶。不附书相寄，为言懒是真。
送沈麟洲重赴粤东
作者：查慎行
朝代：清
体裁：五言律诗

岂谓家门祸，馀波及海南。往还程计万，会合日才三。阅世谁贞友，随翁有好男。桑榆留晚景，伫立待归骖。
送润木假满还朝四首·其一
作者：查慎行
朝代：清
体裁：五言律诗

百日期俄满，依依旦夕留。情应关棣萼，梦亦恋松楸。绕膝馀黄口，回肠感白头。稻粱恩渐重，何敢说长休。
送润木假满还朝四首·其三
作者：查慎行
朝代：清
体裁：五言律诗

要津居不易，况乃近鸾扃。密勿丝纶阁，承明著作庭。昏归恒扫轨，晓入必侵星。前辈如趋步，司徒尚典刑。
送润木假满还朝四首·其二
作者：查慎行
朝代：清
体裁：五言律诗

屈指平生日，全家聚会难。当初殊未觉，此去若为宽。尽拨形骸累，徐商出处安。古来朝市隐，直作故林看。
送润木假满还朝四首·其四
作者：查慎行
朝代：清
体裁：五言律诗

直伴多卿贰，归休独老翁。十年供奉后，一梦欠伸中。起废恩长负，随班命不同。定蒙相问讯，为道耳全聋。
送王兔庵学博赴安顺
作者：查慎行
朝代：清
体裁：古风

芭蕉关前打戍鼓，漏天十日九日雨。西征健儿猛于虎，道傍箐深狸伺鼠。朝行缚人暮驱牯，张目睢盱避无所。仲家生苗砦无主，肆虐公然彍强弩。野无烟市绝行旅，飞鸟山山铩毛羽。尔独胡为此焉处，别家十年长儿女。失意勿复论乡土，文章下笔造奇古。诗法亦可籍湜伍，发须如丝白缕缕。宛然褒博说邹鲁，及门弟子纷可数。往往功名拾芥取，先生齿豁五十五。犹抱麟经应科举，广文片毡寒且苦。顾独求之荣衮黼，仅留僮仆丧资斧。别我西行何踽踽，我为尔歌尔起舞。舞意低昂歌激楚，而今输边方用武。何处堪容腐儒腐，桑榆有路行可补，曷不去作咸阳贾。
送王子颖赴龙游教谕任
作者：查慎行
朝代：清
体裁：五言律诗

子弟芙容幕，先生苜蓿柈。儒风吾土近，师道此时难。屈首居贫地，安心送老官。所欣贤尹在，臭味定如兰。
送田纶霞由大鸿胪巡抚江苏二首·其一
作者：查慎行
朝代：清
体裁：七言律诗

东南地重推吴会，开府新烦典客卿。暂出人皆荣八座，再来公巳领三旌。霜清斧钺棱棱见，风静骅骝尾尾行。桃李一蹊看好在，道傍伏谒半诸生。
送田纶霞由大鸿胪巡抚江苏二首·其二
作者：查慎行
朝代：清
体裁：七言律诗

诏恩连岁蠲逋赋，管内民情大可知。棡鼓尚传迎辇曲，竹枝多上去思碑。两贤治迹原难继，一代人才更属谁。此去但须持简要，不妨小吏日抄诗。
送田间先生归桐城兼寄高丹植明府
作者：查慎行
朝代：清
体裁：七言律诗

满箧诗文手自编，秋风携上皖江船。气吞湖海豪犹昔，老阅沧桑骨已仙。愁里岂堪论往事，部中容易著高贤。驰书早报枞阳令，薄少时应致俸钱。
送盛东田出宰兴化四首·其一
作者：查慎行
朝代：清
体裁：七言绝句

名士谁如盛孝章，可人风味是清狂。故应天与佳山水，生长山乡宦水乡。
送盛东田出宰兴化四首·其三
作者：查慎行
朝代：清
体裁：七言绝句

千里携家喜可知，免教钩栈走嵚崎。他时检点还朝集，惜少骑驴入蜀诗。
送盛东田出宰兴化四首·其二
作者：查慎行
朝代：清
体裁：七言绝句

范老留题剩古苔，官情多委簿书堆。濯缨亭外驯鸥地，又得诗人管领来。
送盛东田出宰兴化四首·其四
作者：查慎行
朝代：清
体裁：七言绝句

二三千顷菰蒲绿，六十四陂菡萏红。花里寻君知不远，过淮只使半帆风。
送祝彦方落第南还
作者：查慎行
朝代：清
体裁：七言律诗

来何草草去匆匆，帝里春残怅别同。归燕吟成芳草外，跨驴人老落花中。枉缘腰扇遮西日，悔逐乌裘障北风。劝尔一杯须作达，画眉何取入时工。
送秦望兄东归
作者：查慎行
朝代：清
体裁：七言律诗

万里相逢有弟兄，羁孤无那送君行。雨腥双袖弓刀血，风静诸山草木兵。梦里田园重到眼，蛮中儿女自成声。极南从古无秋雁，归去休轻议子卿。
送葛受箕赴建阳丞
作者：查慎行
朝代：清
体裁：七言律诗

南行风土近乡关，路转三衢第几湾。簿领老除新佐贰，幔亭天与好溪山。松间日影哦诗过，花下文书判尾还。如此襟期原不俗，宦途有味是萧閒。
送蒋树存出宰馀庆
作者：查慎行
朝代：清
体裁：古风

忆昨领书局，群英集金銮。蒋生预校雠，臭味吾芝兰。趋阶或联步，会食恒同餐。六时数晨夕，三岁离暑寒。书成上御览，名姓列简端。聚散夫何常，如沙孰能抟。同侪三十辈，一一争弹冠。我巳病乞身，子行方得官。不以出处易，俨然平生欢。叩我蓬荜门，送迎谅蹒跚。谷风有遗弃，责善人情难。古义胡足论，世途良可叹。子今又远别，迢递赴花蛮。黔俗我所谙，雁户杂猴㹪。阴多晴日少，雾气昏漫漫。长吏虽难为，苗民岂真顽。賨输况无几，期会务使宽。讼简案牍稀，地遐心迹閒。时时弄笔墨，哦咏于其间。亦足以自娱，因之报平安。好音望频惠，绵邈非关山。
送许不器赴任陈留
作者：查慎行
朝代：清
体裁：五言律诗

风俗陈留好，犹传一县名。人耕莘野遍，水入汴渠清。百里才非小，三年政必成。旧游高李尽，相送倍含情。
送许朔方之云中
作者：查慎行
朝代：清
体裁：古风

昔我未识子，先与钱生友。亟言平生驩，三许不去口。晹谷诗绝伦，南交画无偶。朔方年最少，蕴蓄靡不有。次第获论交，前言果匪苟。燕台昨于役，小许实先后。茫茫人海中，相左十八九。移时一把臂，款曲心互剖。吁嗟轻薄儿，覆雨数某某。勤拳托末契，所得良已厚。方知情亲疏，不系交暂久。风尘有岐路，南北莽分手。钱生走从军，余去扶病叟。重来会合地，惊顾各衰魗。慷慨倚和歌，淋漓藉杯酒。子仍青两鬓，末座独昂首。也复可怜生，双颧削而黝。须臾双耳热，击筑间鼓缶。疾风扫河梁，挽断塞门柳。前欢今偶续，知有后期否。故人诸曹郎，出作云中守。子行赴赞画，侧翅义奚取。行踪等飞蓬，离绪如剪韭。长亭七十五，山势西北走。并州非故乡，却立望南斗。
送赵二闻郎中分巡兖东二首·其一
作者：查慎行
朝代：清
体裁：七言律诗

望郎才地早知名，棨戟新临古任城。负弩三州迎刺史，降阶一揖礼诸生。山连翠岱云常润，济入黄流派独清。我是南池旧游客，送君不觉动吟情。
送赵二闻郎中分巡兖东二首·其二
作者：查慎行
朝代：清
体裁：七言律诗

君家邸第好园林，槐柳周遭十亩阴。子舍纵牵他夜梦，宦游何负老人心。共传清节胡威绢，自有家风赵抃琴。此去国门看拥传，拾遗亲授大官箴。
送赵子晦之任延津二首·其一
作者：查慎行
朝代：清
体裁：七言绝句

青袍谒选十三年，此去双凫便是仙。满眼簿书非俗物，太行山在印床前。
送赵子晦之任延津二首·其二
作者：查慎行
朝代：清
体裁：七言绝句

车笠相逢两不猜，湖湘分手又燕台。参军一老今头白，重与郎君赞画来。
送赵秋谷宫坊罢官归益都
作者：查慎行
朝代：清

竿木逢场一笑成，酒徒作计太憨生。荆高市上重相见，摇手休呼旧姓名。刘鲁封章指摘生，沧浪大可濯尘缨。肯言预会皆名士，谁似君家老叔平。君别蓬山作谪星，我从雾谷拟潜形。风波人海知多少，聚散何关两叶萍。南北分飞怅各天，输他先我著归鞭。欲逃世网无多语，莫遣诗名万口传。
送赵秋谷宫坊罢官归益都四首·其一
作者：查慎行
朝代：清
体裁：七言绝句

竿木逢场一笑成，酒徒作计太憨生。荆高市上重相见，摇手休呼旧姓名。
送赵秋谷宫坊罢官归益都四首·其三
作者：查慎行
朝代：清
体裁：七言绝句

君别蓬山作谪星，我从雾谷拟潜形。风波人海知多少，聚散何关两叶萍。
送赵秋谷宫坊罢官归益都四首·其二
作者：查慎行
朝代：清
体裁：七言绝句

刘鲁封章指摘生，沧浪大可濯尘缨。肯言预会皆名士，谁似君家老叔平。
送赵秋谷宫坊罢官归益都四首·其四
作者：查慎行
朝代：清
体裁：七言绝句

南北分飞怅各天，输他先我著归鞭。欲逃世网无多语，莫遣诗名万口传。
送郑禹梅郎中出守高州三首末章兼示茂名宰王令诒·其一
作者：查慎行
朝代：清
体裁：七言绝句

高凉名宦自来无，君到方能重此区。不信试徵唐宋事，潮州韩与惠州苏。
送郑禹梅郎中出守高州三首末章兼示茂名宰王令诒·其三
作者：查慎行
朝代：清
体裁：七言绝句

曾依日影候花砖，此去人情似左边。犹胜茂名王大尹，脚靴手版谒同年。
送郑禹梅郎中出守高州三首末章兼示茂名宰王令诒·其二
作者：查慎行
朝代：清
体裁：七言绝句

八十高堂两白头，扶携齐赴上泷舟。荔枝龙眼均珍膳，不要同官易播州。
送郑禹梅郎中出守高州三首末章兼示茂名宰王令诒阅陈留县志杂题十绝句补其所不载·其一
作者：查慎行
朝代：清
体裁：七言绝句

幡然台外野云黄，畎亩馀风重此乡。不解后人偏好诞，每从田叟问空桑。
送郭皋旭归平湖
作者：查慎行
朝代：清
体裁：七言律诗

屡卜行期又屡愆，一官空忆广文毡。饱经世味贪归路，老傍时名狎少年。席帽白堆蓬鬓雪，布帆青入柘湖天。倦游未必非良策，万顷烟波待钓船。
送陆蓬叟之井陉
作者：查慎行
朝代：清

不道西游尔许难，万峰高下渡桑乾。乱鸦雪紧荒城暮，丛雁天低断角寒。燕市莫寻当日伴，并州且作故乡看。到时尺素烦驰寄，及与梅花报岁阑。
送陆蓬叟之井陉
作者：查慎行
朝代：清
体裁：七言律诗

不道西游尔许难，万峰高下渡桑乾。乱鸦雪紧荒程暮，丛雁天低断角寒。燕市莫寻当日伴，并州且作故乡看。到时尺素烦驰寄，及与梅花报岁阑。
送陈子文出守石阡八首·其一
作者：查慎行
朝代：清
体裁：七言绝句

橐笔多番到直庐，墨淋漓洒玉蟾蜍。一麾自拥君恩出，砻石先应刻御书。
送陈子文出守石阡八首·其七
作者：查慎行
朝代：清
体裁：七言绝句

短衣犹记走边头，熢火遥连古智州。今日故人乘传去，太平时节话前游。
送陈子文出守石阡八首·其三
作者：查慎行
朝代：清
体裁：七言绝句

鸟道中开斗大城，嬥歌处处合芦笙。风流郡伯褰帷入，赤脚花鬘次第迎。
送陈子文出守石阡八首·其二
作者：查慎行
朝代：清
体裁：七言绝句

瘦岭荒江路七千，一家迢递向蛮天。不知赕布巴賨外，可有公畦太守田。
送陈子文出守石阡八首·其五
作者：查慎行
朝代：清
体裁：七言绝句

碑版光传照裔文，临池妙手继鹅群。翻防讼牒纷难却，判尾争先乞使君。
送陈子文出守石阡八首·其八
作者：查慎行
朝代：清
体裁：七言绝句

宦迹知从历政深，单装宁肯负初心。归舟不载葵花石，要使清名过郁林。
送陈子文出守石阡八首·其六
作者：查慎行
朝代：清
体裁：七言绝句

四十年来好弟兄，梦中曾共蹑蓬瀛。白头岐路天南北，忍便匆匆赋渭城。
送陈子文出守石阡八首·其四
作者：查慎行
朝代：清
体裁：七言绝句

清香昼静双枝戟，碧树春垂小桁帘。预算铃斋无俗事，一泓冰镜照吟髯。
送陈实斋给谏服阕还朝兼呈大司农泽州陈公时吾邑赋役不均颇望当事者留意也
作者：查慎行
朝代：清
体裁：七言律诗

三年簪笔作名臣，四纪还家为老亲。仕路卷舒虽在我，田间属望更何人。朝无遗阙书应少，邑有更张见颇真。为语司徒仍旧制，也教游惰识公旬。
送陈梅溪之任阶州二首·其一
作者：查慎行
朝代：清
体裁：七言律诗

一家鼎盛十朱轮，仕籍君偏比积薪。早岁科名曾入洛，半生官况两游秦。时平不设当关戍，路僻稀逢入蜀人。邓艾城边閒草木，也教穷谷识阳春。
送陈梅溪之任阶州二首·其二
作者：查慎行
朝代：清
体裁：七言律诗

一官聊与俗沈浮，不改头衔计亦优。稍喜分符同领郡，敢论无蟹有监州。重关夜度群鸡月，绝塞书来断雁秋。多少郎潜愁索米，羡君已似跨青牛。
送陈秋田宰荔浦
作者：查慎行
朝代：清
体裁：七言律诗

一官万里赴昭州，人替君愁自不愁。匣砚囊琴非俗物，丹梯碧落是清游。九疑路转收帆驿，八桂风高捲幔楼。真羡杨蘧挈家去，王程如砥接诗邮。
送陈秋田赴叙州长宁宰
作者：查慎行
朝代：清
体裁：七言律诗

钩栈连云几百盘，漏天南去尚漫漫。一身多累无长策，万里严程似左官。小邑携家须约俸，故人临别劝加餐。舆图尽处江山丽，只作当时荔浦看。
送陈缄庵前辈视学山东二首·其一
作者：查慎行
朝代：清
体裁：七言律诗

频年慎简出宫坊，公道能令士气昌。稽古荣归儒者分，抡才难得圣人乡。机丝合与金针度，分刌知从玉尺量。馆阁同时皆属目，又看魁柄指东方。
送陈缄庵前辈视学山东二首·其二
作者：查慎行
朝代：清
体裁：七言律诗

冰壶贮质雪飞丸，清望今犹重此官。绛幄风开三月后，紫躔光动五云端。蓬瀛盛事推枌社，桃李新阴到杏坛。此去畿南才七驿，道旁迎谒尽儒冠。
送陈钟庭前辈由学士督学畿辅二首·其一
作者：查慎行
朝代：清
体裁：七言律诗

旁无汲引上丹墀，独以文章结主知。奉使衔仍兼学士，持衡公不愧宗师。朱衣院吏传呼出，白发儒官载笔随。好是年时车马道，两行桃柳夹旌旗。
送陈钟庭前辈由学士督学畿辅二首·其二
作者：查慎行
朝代：清
体裁：七言律诗

春风入座蔼然披，形迹无嫌自绝私。花月有时成邂逅，壶觞几处记追随。戢鳞鱼厕腾蛟地，塌翼鸥眠浴凤池。未敢出郊同祖饯，聊凭折柳托新诗。
送陈陟斋都谏请假归里即次留别原韵
作者：查慎行
朝代：清
体裁：七言律诗

�笏同朝萃一家，归心偏爱故园花。清时衮职无遗阙，祖帐都门有叹嗟。隔岸黄尘车历鹿，渡江新月橹伊鸦。到时亲友如相问，为道题诗字半斜。
送院长揆公随驾避暑山庄
作者：查慎行
朝代：清
体裁：七言律诗

上卿侍从有仙才，诏许携家避暑来。閒里未妨披卷过，别前先约寄诗回。滦鱼味入三秋美，塞草花多六月开。曾是往年同直地，万峰回首隔蓬莱。
送雷玉衡赴印江学博任
作者：查慎行
朝代：清
体裁：七言律诗

双江路尽还双峡，此去休论跋涉难。秋雨隔城闻战伐，夕烽传点望平安。乡程渐近槟榔树，宦味初尝苜蓿盘。昨夜尊前频送喜，灯花何负郑虔官。
送靖安叔归硖石三首·其一
作者：查慎行
朝代：清
体裁：七言绝句

画鼓朱旗晓日开，广场千步净无埃。紫光阁下通名姓，曾与天潢较射来。
送靖安叔归硖石三首·其三
作者：查慎行
朝代：清
体裁：七言绝句

最喜高堂有老亲，还家初换綵衣新。两山霜叶红于锦，马上争看第一人。
送靖安叔归硖石三首·其二
作者：查慎行
朝代：清
体裁：七言绝句

文武家声荷主知，右班特许缀蛾眉。一门盛事传希有，亲见穿杨入彀时。
送顾九恒南归
作者：查慎行
朝代：清
体裁：七言律诗

柳汁春回翠滴衣，羽毛虽好奈孤飞。行期屡改今才决，同调无多去转稀。换眼旧游随梦散，扫眉新样入宫非。杏园已是攀花客，终胜初程下第归。
送马素村赴选入都四首·其一
作者：查慎行
朝代：清
体裁：古风

君居距余居，一塘三石桥。如连六十井，共听蚤晚潮。有书容借抄，有酒肯见招。造门或卜昼，下榻仍连宵。言念平生欢，能母感寂寥。明知有岐路，老境不自聊。
送马素村赴选入都四首·其三
作者：查慎行
朝代：清
体裁：古风

举场名久噪，七上逢初元。得第世所荣，是科特名恩。谓当出头地，橐笔侍紫阍。乃复侪其曹，贯鱼伺铨门。平生著作手，讵耐簿领繁。县令古难为，吾闻前辈言。
送马素村赴选入都四首·其二
作者：查慎行
朝代：清
体裁：古风

自我反田里，君旋客京华。不见十馀年，去夏暂到家。今又别我出，行行向天涯。黄昏叩门入，惊起宿老鸦。贫者有赠言，货财蔑以加。刍荛倘可采，迹远心匪遐。
送马素村赴选入都四首·其四
作者：查慎行
朝代：清
体裁：古风

圣主方右文，泮宫芹藻美。他涂不以杂，间用名进士。五十曰艾年，正当服官始。儒师去俗吏，奚啻相倍蓰。试问敷教宽，何如猛政理。宦成论巧拙，斟酌当及此。
送高江村先生南归即次纪恩六章原韵·其一
作者：查慎行
朝代：清
体裁：七言律诗

物望群瞻进退间，先生风度杳难攀。神仙骨胜留侯健，帷幄功高李泌还。却眺白云怀子舍，长凭金镜驻恩颜。君臣名分家人谊，礼绝平时供奉班。
送高江村先生南归即次纪恩六章原韵·其三
作者：查慎行
朝代：清
体裁：七言律诗

家书天上喜开函，无恙春风报布帆。人以新阴艳桃李，天教晚节护松杉。一门四世皆馀庆，八座三年特改衔。去住到公真绰绰，主恩前后总非凡。
送高江村先生南归即次纪恩六章原韵·其二
作者：查慎行
朝代：清
体裁：七言律诗

承明出入两周星，紫气遥瞻傍九灵。一代龙门示模楷，同时虎观奉仪型。赏留琼岛看花宴，道在青箱授几铭。连日宣传尤络绎，天潢旧学重传经。
送高江村先生南归即次纪恩六章原韵·其五
作者：查慎行
朝代：清
体裁：七言律诗

丹梯百级上丹墀，独藉文章结主知。去国光阴移绿鬓，向阳花木发华滋。奎章再锡归装富，优诏频颁饮饯迟。此意旁观犹感涕，那教身受不生悲。
送高江村先生南归即次纪恩六章原韵·其六
作者：查慎行
朝代：清
体裁：七言律诗

曾听邸舍话金銮，敢望天衢振羽翰。门外忝随新立鹄，巢痕犹认旧栖鸾。恩浓昼日看三接，梦绕乡园感百端。直拟临岐论后约，好收朝迹共追欢。
送高江村先生南归即次纪恩六章原韵·其四
作者：查慎行
朝代：清
体裁：七言律诗

西苑门东并歇鞍，自闻高唱和皆难。疏帘捲雨吟红药，画阁传香赋牡丹。一字褒增华衮重，万间广被布衣寒。江湖不放滔滔下，有力能回既倒澜。
送魏环极先生予告还蔚州
作者：查慎行
朝代：清

曳履星辰二十年，尚书补被故萧然。勇能自断天难夺，清畏人知世已传。白社竟成娱老地，黄金不贮买山钱。闲云一片秋寥廓，何限风光倚杖前。岳岳寒松表御书，新堂归到好悬车。身名似此真无愧，进退何人绰有余。报国文章传后起，立朝风骨想当初。不因祖帐东门道，太息方烦比二疏。
送魏环极先生予告还蔚州·其一
作者：查慎行
朝代：清

曳履星辰二十年，尚书补被故萧然。勇能自断天难夺，清畏人知世已传。白社竟成娱老地，黄金不贮买山钱。闲云一片秋寥廓，何限风光倚杖前。
送魏环极先生予告还蔚州·其二
作者：查慎行
朝代：清

岳岳寒松表御书，新堂归到好悬车。身名似此真无愧，进退何人绰有余。报国文章传后起，立朝风骨想当初。不因祖帐东门道，太息方烦比二疏。
送黼皇侄出宰大浦
作者：查慎行
朝代：清
体裁：古风

青溪一条水，发源自白岳。千里赴海舋，赭龛为锁钥。余家赭山口，子住齐云脚。阮巷南北分，裴眷东西拓。虽云支派别，夫岂渊源各。先朝际盛隆，中叶显儒学。煌煌两开府，事业恍如昨。外吏实起家，致身上台阁。绵延君子泽，十世不为薄。汝叔州牧贤，挂冠去筇笮。吾宗老观察，近亦返丘壑。坐惜数年来，衰宗正中落。家声望子振，有若水救涸。子才洵超群，气势伫腾跃。胸藏五千卷，试手高第博。簇簇刃发硎，团团弩张彍。谓当�两翅，一举上寥廓。何期赴南宫，六度困东郭。季子金娄罄，东方米徒索。俛首作选人，初心岂所乐。之官岭海外，道远尘漠漠。临分当赠言，古人例有作。与君属关切，聊为举其略。邑宰职亲民，顾名思义托。如何千百辈，疾苦视隔膜。宁多才地违，或少宽严酌。子今抱经济，枳棘栖鸾鹤。白弊不足釐，馀情故绰绰。潮州本善地，贡赋杂海错。大浦居其间，颇自异烦剧。兵馀奈凋瘵，户口十半削。往者征南师，惊骇到鲛鳄。剪除凶暴尽，政虎尚馀虐。仁人行抚绥，所亟在民瘼。大僚恣指挥，小吏承唯诺。省事先省心，自然破拫格。人散讼庭閒，官清条教约。蒲鞭并可去，况乃痛敲扑。譬如百孔疮，难得万金药。徐徐养元气，稍稍起积弱。民风既已佳，土物矧不恶。榕树清阴留，佛桑红�著。文禽好毛羽，中有罗浮雀。浆分荔子甘，茶代槟郎嚼。珊瑚及珠琲，过眼风扫萚。方将宝清名，未肯计装橐。从来贤达意，定不俗吏若。屈指三年期，还朝报循卓。
送龚仲圭归合肥
作者：查慎行
朝代：清
体裁：古风

嗟余生苦晚，前辈目未识。侧闻长老言，蕴蓄推厚德。煌煌端毅公，古道手扶植。南宫昔校士，良窳就陶埴。至性实怜才，搜罗如不克。谓宜馀泽在，十世报犹食。公子负英才，承家奉轨则。干人非本意，负米贫自力。堂有白发亲，伤哉彼屺陟。通门谒开府，愿望良易塞。旧时桃李花，当路化荆棘。交几厄陈蔡，归及课耕织。不污枣囊金，正复壮行色。螺江水新涨，帆影轻比翼。一事足誇人，来从荔支国。
逆旅行
作者：查慎行
朝代：清
体裁：古风

行人为客居人主，聊以称呼代尔汝。入门不揖出不辞，主今知客却为谁。等閒无事休为客，几个相逢尚相识。相逢相识非不多，贤于逆旅能几何。
逆水逆风歌戏呈竹垞
作者：查慎行
朝代：清
体裁：古风

逆水彍强弩，逆风簸蛮旗。涩滩怪石张颔颐，使我有�不敢拽，有篙不能施。但见北来船，乘流挂席东南驰。我欲问天，天不可问。丈夫处世，各有利钝。塞者自塞通自通，造化小儿游戏中。解后两相值，我适遭其穷。却笑竹垞老，与我同舟还遇风，乃以我故兼累翁。翁今涉世颇知退，坐狎雷霆如一噫。我拍手，翁和歌。人生大都逆境多，顺流岂遂无风波。
逆风上滩歌
作者：查慎行
朝代：清
体裁：古风

船头喜锐不喜方，竹篙用短不用长。上滩取逆不取顺，出险在閒不在忙。老夫昏昏篷底坐，静听两旁风雨过。深惭作力役多人，成就垂緌一游惰。
遍游钤冈岭下诸禅室
作者：查慎行
朝代：清
体裁：古风

山僧住山久，不道深山好。山下每相逢，山中迹如扫。禅居既寂寂，过客亦草草。林荒鸟语断，叶落寒气早。物外识閒情，谁能耐枯槁。
道傍见蜣螂转丸
作者：查慎行
朝代：清
体裁：七言绝句

不知何意转成圆，粪壤生涯大可怜。翻似向人誇绝技，一丸突过马蹄前。
道山亭在福州城内宋程公辟为守时所建曾南丰为作记者也岁久倾圯林子鹿原得其故址将筑堂名以瓣香盖取陈后山向来一瓣香敬为曾南丰之句属友人绘图来索诗
作者：查慎行
朝代：清
体裁：古风

宋时道山亭，创自程太守。南丰与作记，脍炙人在口。从此此亭名，遂为曾氏有。历年经八百，颓废来已久。鹿原嗜古人，寻碑攘榛薮。擘窠三大字，云出林希手。其字今倖存，其人无足取。大哉复古义，义取别贤否。筑堂名瓣香，欲以妍蔽丑。在昔陈与曾，同时实师友。子今生末世，独立叹无偶。私淑夫岂徒，行将奉箕帚。庸非学问力，即事期不朽。我昨游三山，探奇意多负。银�者谁子，曾解读碑否。
道旁冢
作者：查慎行
朝代：清
体裁：七言律诗

衰草茫茫近土城，白碑相望两荒茔。当时马革尸同裹，今日牛眠地总平。野火漫容荆棘长，塞田并乏子孙耕。有知合笑曹瞒拙，欲刻征西占墓名。
道旁官柳一树独枯
作者：查慎行
朝代：清
体裁：五言绝句

同根连理枝，一样被风吹。莫问荣枯意，春工两不知。
遗爱寺小憩
作者：查慎行
朝代：清
体裁：七言律诗

侍御遗踪已久芜，盘盘樵路极萦纡。万竿藏坞初迷寺，一笕分泉直到厨。胜地乍来忘过客，衰年渐欲信浮屠。木樨香里逢僧话，旧事三生记得无。
遣闷五首·其一
作者：查慎行
朝代：清
体裁：古风

芜荒十亩田，活计听儿辈。老翁无外事，洒扫此庭内。庭前手莳花，旱久仰一溉。一溉力尚能，求多非所逮。
遣闷五首·其三
作者：查慎行
朝代：清
体裁：古风

布幔设多年，与人拒炎威。狂风忽吹裂，屋角飏酒旗。迨兹暑将徂，补缀聊撑支。有情恋故物，何必遽改为。
遣闷五首·其二
作者：查慎行
朝代：清
体裁：古风

葵藿知倾阳，牵牛故自匿。秋来常早起，及此好颜色。引蔓尔许长，敷荣怜顷刻。人生亦朝露，乃复为太息。
遣闷五首·其五
作者：查慎行
朝代：清
体裁：古风

涉世已七旬，劳形非一径。当时快意处，衰退多成病。吾衰吾病宜，壮健时岂更。医无夺胎法，勿药粗安命。
遣闷五首·其四
作者：查慎行
朝代：清
体裁：古风

达道吾未能，课孙比课子。隔墙催上学，初日漏窗纸。雷霆夜来过，似斗床下蚁。惟有读书声，琅然偏入耳。
避马当之险从磨盘洲经沙湾至喻家洑
作者：查慎行
朝代：清
体裁：古风

清江吐白沙，去岸二三里。小艇泛�艚，团团磨旋蚁。江豚鼓鬐鬣，簸荡南风起。篙工群作力，进尺退或咫。马当突兀来，石状怪且诡。半为鬼斧劈，倒插截其趾。白鹭导我前，依依投别沚。纡途虽较远，脱险差可喜。轻生涉波涛，卤莽迫暮齿。前非踵知悔，恐惧及兹始。
邑侯陈衡山寿十二韵
作者：查慎行
朝代：清
体裁：五言排律

海角桑麻邑，沙湾舄卤田。极知吾土瘠，端赖令君贤。侯到才期月，民劳已有年。上官频按部，下户忍施鞭。利器无盘错，长才展事权。缓征舒积困，雇役免齐编。酌剂心良苦，挢虔弊悉捐。政成单父速，名媲太丘传。丽泽三春渥，仁风百里宣。初辰花照座，佳气柳含烟。里老霞觞后，村童筱马前。也应容野史，来奏雅琴篇。
邓尉山看梅与谭萱城都谏分韵
作者：查慎行
朝代：清
体裁：古风

买帆下吴阊，晨夕风雨对。掀篷喜开霁，决起逐侪辈。明波洗双眸，遥见峰染黛。桥低榜稍进，竹密步微碍。纡徐入�墓，梅信行已逮。古干无丑枝，疏花有馀态。宁知山近远，渐觉路茫昧。浓日散晨光，千林同一槩。蒸蒸气浮动，霭霭香奔溃。人声丝竹声，多在白云内。居僧揖冠裳，游女曳环佩。青红小娅姹，纷若鱼同队。见花娇不怜，手折鬓边戴。本为冷澹游，喧沓性叵耐。翻身暂引避，穿径出荒秽。前登马家山，高出万花背。境荒人罕到，凿石初破块。自然惬幽趣，真景非粉缋。仆本住山人，无端走关塞。故园三百树，先植记好在。有花不得看，既出每深悔。此来复何幸，夙愿偿意外。神交契新赏，老恋割私爱。俗肠既蠲除，尘面一盥颒。逝将营半亩，斸地把锄耒。君如娱晚计，共买花边埭。归田事不难，所要在勇退。惜哉迫行役，各与初心背。解缆复踟蹰，清游几时再。
那刹矶吊黄忠节公
作者：查慎行
朝代：清
体裁：古风

天道本好生，无端杀机伏。恻然逊国际，罹此靖难酷。天下自一家，诸臣义不辱。侍中初出亡，乞援向谁哭。势穷继以死，初念固不欲。渐渐那刹矶，汹汹怒涛蹴。呜呼蒙葬地，乃在江鱼腹。贤哉翁夫人，偷生不忍独。提携及二女，感激到婢仆。举家十三口，同日死江曲。真难赎百身，竟用全九族。当时故吏士，过者不敢目。藁葬同一坟，招魂倘来复。易名虽两经，庙貌未严肃。我思铸遗像，镇此千山麓。贫贱复何言，诗成泪盈掬。
邯郸县吕翁祠
作者：查慎行
朝代：清
体裁：七言律诗

幻妄浮生岂有涯，何妨鼠穴驾牛车。贫儿好作游仙梦，怪事偏传小说家。古道蹇驴多北向，空庭秋日又西斜。人间官贱黄金贵，乞与烧成九转砂。
邯郸吕翁祠
作者：查慎行
朝代：清

幻妾浮生岂有涯，何妨鼠穴贺牛车。贫儿好作游仙梦，怪事偏传小说家。古道蹇驴多北向，空庭秋日又西斜。人间官贱黄金贵，乞与烧成九转砂。
邯郸怀古三首·其一
作者：查慎行
朝代：清
体裁：七言律诗

口舌相如位上卿，从教赵括喜谈兵。璧归间道虽难夺，师出长平已被坑。唇齿连衡如有约，虎狼纵暴本无名。凄凉蔓草荒烟地，民命无如战国轻。
邯郸怀古三首·其三
作者：查慎行
朝代：清
体裁：七言律诗

北道何期得邓晨，信都南望尚迷津。群情正是思刘日，假号先归卖卜人。计定一军终拔赵，怨深三户必亡秦。不妨暂作逡巡避，龙准诸孙自有真。
邯郸怀古三首·其二
作者：查慎行
朝代：清
体裁：七言律诗

美人一笑元无罪，不杀难邀好士名。赵胜何曾识毛遂，信陵差解重侯嬴。符来袖里围方解，锥脱囊中事竟成。碌碌因人嗤若辈，也如跛客强随行。
邳州道中雪
作者：查慎行
朝代：清
体裁：五言律诗

野阔黄河岸，天低下相城。几家沙际没，单骑雪中行。渐压轻装重，俄添老眼明。路难兼岁晚，那免叹孤征。
邵伯埭送驾后归舟即事二首·其一
作者：查慎行
朝代：清
体裁：七言绝句

埭南埭北鲚鱼肥，斗野亭边兴不违。说与故人应惜别，千帆送尽一帆归。
邵伯埭送驾后归舟即事二首·其二
作者：查慎行
朝代：清
体裁：七言绝句

高宝中央地最低，秧针浮水水浮畦。沾沙雨足牛蹄健，万顷湖田尽架犁。
邸报二首·其一
作者：查慎行
朝代：清
体裁：七言绝句

曾趋绝域拜毗卢，降将还朝籍未除。博得封侯须好语，太平天子是文殊。
邸报二首·其二
作者：查慎行
朝代：清
体裁：七言绝句

暴露扬灰罪未伸，肯容武库贮亡新。专车长狄侨如骨，四出犹烦驿骑尘。
邺下杂咏
作者：查慎行
朝代：清

一赋何曾敌两京，也知土木费经营。浊漳确是无情物，流尽繁华只此声。
邺下杂咏四首·其一
作者：查慎行
朝代：清
体裁：七言绝句

汤阴城外千杨柳，密罩征鞍过相州。中有一株柔可爱，劝人系马拂人头。
邺下杂咏四首·其三
作者：查慎行
朝代：清
体裁：七言绝句

顽砾粗礓少砚材，词人陈迹散如灰。两家抟土殊多事，曾范三台旧瓦来。
邺下杂咏四首·其四
作者：查慎行
朝代：清
体裁：七言绝句

一月寒禁几信风，初从河北听靊霳。老夫准备看花眼，半日停鞭住邺中。
邺下杂咏（四首选一）
作者：查慎行
朝代：清
体裁：七言绝句

一赋何当敌两京，也知土木费经营。浊漳确是无情物，流尽繁华只此声。
邺中咏古四首·其一
作者：查慎行
朝代：清
体裁：七言律诗

洹水清流见丽谯，邺中气象太萧条。词华不过誇三国，人物谁能算北朝。冰井台荒秋瑟瑟，香姜阁废雨飘飘。齐砖魏瓦人争托，想见当年土木妖。
邺中咏古四首·其三
作者：查慎行
朝代：清
体裁：七言律诗

林虑山色尚苍苍，太尉登朝事可伤。岂有公孤能翊汉，早知废立总由梁。势成刻兔骄三辅，祸始金蛇恨永昌。惭愧上书收葬吏，犹传郭亮配杨匡。
邺中咏古四首·其二
作者：查慎行
朝代：清
体裁：七言律诗

自从僭窃起当涂，虎视中原气总粗。大抵奸雄皆好乱，居然割据亦称都。车中不少弹筝客，案上频翻聚米图。十二渠成流泽远，至今土壤号膏腴。
邺中咏古四首·其四
作者：查慎行
朝代：清
体裁：七言律诗

锦衣别筑相州堂，使节移来自武康。公独勤劳兼将相，谁能事业更文章。威名要取雄殊域，宦迹何嫌避故乡。碑版两朝尊顾命，岂徒一记重欧阳。
郊祀喜晴恭纪
作者：查慎行
朝代：清
体裁：七言律诗

斋宫肃穆五云端，大祀躬亲不遣官。阁道风清千步辇，庆霄日丽九层坛。阳和遍宇冬回律，爟火升中晓辟寒。天并君王同霁色，万年歌颂溢鹓鸾。
郑春荐唐殿宣诸子招集湖舫二首·其一
作者：查慎行
朝代：清
体裁：七言绝句

万株老柳阴犹绿，四面青山影欲沈。此段秋光真冷落，孤山不泊泊湖心。
郑春荐唐殿宣诸子招集湖舫二首·其二
作者：查慎行
朝代：清
体裁：七言绝句

谁遣秋娘来唤渡，忽携风雨到尊前。老夫借得缠头费，无数跳珠尽入船。
郯城道中
作者：查慎行
朝代：清
体裁：五言律诗

蹇驴三四驿，平野入飞沙。白日孤城闭，清沂一道斜。井疆郯子国，风物鲁人家。渐与淮南异，村村枳棘花。
酉君分饷梨藕赋谢十六韵
作者：查慎行
朝代：清
体裁：五言排律

行厨滋味重，肥腻餍牛羊。正尔宜佳果，俄看致满筐。远分慈母惠，特并故人尝。藕抱玲珑质，梨含沆瀣浆。嫩疑新出水，红似乍经霜。洗剔亲教净，摩娑爱倍常。大瓢㪺雪汁，小片截琼肪。松脆鸣牙颊，芳鲜润肺肠。真堪解消渴，况乃佐清凉。我本柴桑士，居连荇藻塘。踏泥风叶底，摘颗露篱旁。卖菜多求益，堆盘辄贱偿。几曾虚野馈，长是及邻庄。物理因希贵，人情感旧长。凿池从忆白，入谷每思张。二者今兼得，何须问故乡。
酉君同年饷甘蔗
作者：查慎行
朝代：清
体裁：五言律诗

小束青如削，来从樱笋乡。特烦良友饷，何异大官浆。促节过头杖，清泉漱齿霜。多君甘旨外，有味必分尝。
酬别许旸谷
作者：查慎行
朝代：清
体裁：古风

男儿有才人见之，如眉在额指在掌。兰苕翡翠大海鲸，相去中间几霄壤。天资必从学力到，拱把桐椅视培养。方今侪辈盛称诗，万口雷同和浮响。或模汉魏或唐宋，分道扬镳胡不广。何曾入室溯流源，未免窥樊借依傍。我持此论嗤者众，同志吴中乃得两。惠生格律最谨严，钱子才情殊倜傥。不知此外复谁敌，晋楚居然互雄长。得君忽讶鼎足成，一战三分定扰攘。君才自是诗中虎，尽遣风云归俛仰。蜀江到澥一万里，岱岳登峰八千丈。有时分派蓄烟波，间亦浮岚滃林莽。初看澹沲与神会，倏转玲珑非意想。书评取瘦嘲杜陵，画品近肥笑周昉。秾纤斟酌雅妆宜，骨肉停匀神骏赏。爱君此境口莫喻，俗手安能事模仿。彼非识者勿浪传，若有知音必弘奖。余虽好吟久成癖，所业未充终惝恍。迩来属藁辄欲焚，偪仄无端撄世网。徒将字句供指摘，岂有声华出标榜。此时披豁喜相从，乍挹西山朝气爽。论卑引我为同调，鸟爪时时发背痒。君辞愈降我愈惭，文绣饰牺母乃枉。皇天老眼不到地，半世驱驰绊尘鞅。三间草屋百索田，愿本非奢力难强。我今忍饥亦决去，麋鹿山林合长往。闭门更读书十年，尚冀成章附吾党。故人倘记临别约，斗鸭栏边好相访。数折溪桥荡桨迎，歌声正出蘋花港。
酬别郑寒村
作者：查慎行
朝代：清

阑风伏雨兼旬卧，晴路一钩新月破。帘前暑退得新凉，门外泥深成坎坷。此时有客过言别，躄躠毛驴压归驮。囊空邻酒赊不来，醒眼相看但愁坐。一篇削稿辱佳序，七字留诗惭属和。余才弇陋非尔敌，强以珠玑承咳唾。甬东同学屈指论，往往传经接师座。故人再与瀛洲选，一郑荥阳尚摧挫。失群行李独淹泊，有价文章久传播。燕山此度六往来，未免征衫被尘涴。干时少术非尔病，当路无援是谁过。向来人尽弃所长，远到君能见其大。古人可作乃殊代，同调相求凡几个。勿将时命较穷通，只许才名出寒饿。羡君有志成果决，笑我无端逐游惰。偶逢知己私自叹，每送归人辄相贺。荆榛满地羊触藩，日月周天蚁旋磨。故乡乐事殊可忆，欲往从之正无那。秋风一骑不可留，八月江田熟香糯。
酬别陶庵同年六首·其一
作者：查慎行
朝代：清
体裁：七言绝句

出门衮衮怕风尘，见面暌违动隔春。形迹校疏情校密，可知俱是懒朝人。
酬别陶庵同年六首·其三
作者：查慎行
朝代：清
体裁：七言绝句

归期巳是一年淹，辞禄能无缺乏嫌。惭愧故人亲致赆，拜嘉祗恐或伤廉。
酬别陶庵同年六首·其二
作者：查慎行
朝代：清
体裁：七言绝句

入同珥笔出随銮，几载辛勤共跨鞍。今日车中思马上，皇恩直似五湖宽。
酬别陶庵同年六首·其五
作者：查慎行
朝代：清
体裁：七言绝句

段家桥外木兰舟，唱和曾同扈跸游。却与归人添别恨，独吟怕上望湖楼。
酬别陶庵同年六首·其六
作者：查慎行
朝代：清
体裁：七言绝句

君才毕竟为时用，我老长甘与世辞。聚散升沈浑细事，人生难得两相知。
酬别陶庵同年六首·其四
作者：查慎行
朝代：清
体裁：七言绝句

河梁录别意如何，真有长歌续短歌。不待吾言君自信，传人一代本无多。
酬别高雪亭
作者：查慎行
朝代：清
体裁：五言律诗

五年经远别，一月又将离。捷径人皆骛，头衔尔未移。上官须善事，众口莫相疑。但去沽名意，后来终见思。
酬同年张声百秦中见怀之作
作者：查慎行
朝代：清
体裁：古风

举子称同年，厥名自唐始。其初本乡贡，往往维桑梓。地近情易亲，论年序以齿。师门就行列，有若一父子。名虽托友朋，骨肉差相儗。至于试京兆，半属九州士。或者徇虚声，红笺报名纸。泛交乍随俗，相背旋弃屣。刺盾动以矛，凭身孰如几。余生久落魄，场屋困刖趾。初度降惟寅，微名岁在癸。秋蛾眉换绿，看镜抱深耻。得附当代贤，不才聊自喜。君家好兄弟，健翮冲天起。窦桂有双枝，田荆必连理。京华获交臂，伐木酒亲酾。古道朗照颜，相期各劘垒。严霜妒竹柏，猛雨欺桃李。散作湖海萍，流行随坎止。省亲君就道，落第我归里。关城杳何穷，秦树吴云里。何期再入洛，冰面跃双鲤。寄示长歌行，光芒开顾指。耸身登二华，长剑插天倚。黄河如修蛇，起㐲见首尾。自然得奇句，万象听驱使。我欲从之游，尘埃谁料理。矧惭诗力弱，难与谐宫徵。迟答故人书，半年坐懒耳。
酬徐茶坪兼题其诗集次竹垞赠徐旧韵
作者：查慎行
朝代：清
体裁：古风

余生值恶月，微类缪占雀。侵寻感耄及，交旧久离索。方当铁化鱼，忽讶玉抵鹊。凌朝来信使，剥啄扣门�。猥烦徐佐卿，远致一只鹤。是时夏苦旱，村舍甚熏灼。清风穆如至，九锁为启钥。好句满缄封，俄倒囊倾橐。大雅世谁陈，斯人独歌咢。扰龙作家畜，遇虎以手搏。豪健力所胜，仰掸俯奚怍。溯源杜韩氏，变化出矩矱。其质俨陶匏，其文匪粉艧。羹鲭饱千脔，汤茗快一瀹。幢高有精进，轮转无退却。长鸣得子和，又肯縻好爵。足知造化炉，金火谢外烁。不争屈宋艳，讵笑齐梁弱。自我畦径开，傍谁樊篱托。固宜与时背，方枘难入凿。此就诗论诗，于焉得大略。吾尤服其品，拔俗高逴逴。蚤成名进士，宦海耻涉脚。问时年几何，陆机初入洛。行藏断诸内，缰锁遽摆落。厌踏严城鼓，爱听萧寺铎。掇第如摘髭，视官如弃鞟。却归研经史，心迹双寂寞。到今二十年，嗜古勤逾恪。忆昔潜采翁，论文慎唯诺。从君赏才藻，昆友并渊博。一孔一针投，有若丝在篗。翁今宰木拱，君复伤棣萼。不有宿好敦，晨星孰联络。王杨数侪辈，非曰乏富骆。眼独为余青，书来篦刮膜。何时浮震泽，放棹下三箬。传柝闻鲁邾，计程殊闽貉。伫待暑暍蠲，微凉度疏箔。閒携石麟子，过我履交错。涤除骚士悲，披拂风人作。尚欲丏馀波，润兹辙鲋涸。敢云奏刀手，薄技呈洒削。枣梨甫被灾，落叶费扫掠。乱堆方丈室，旁少一弓拓。然而不自鄙，顾哂子云阁。荷君附同调，有味寄澹漠。君岂终山林，吾宜置丘壑。长虞岐出处，庶望互评泊。相期觌面论，双盏当对酌。
酬诗僧恺月
作者：查慎行
朝代：清
体裁：七言律诗

十日吟窗怅独凭，不知同舍有诗僧。感深逆旅皆为客，快比西南乍得朋。芳草一帘花外磬，绿阴半榻雨中灯。从今便结寻山伴，我着芒鞋尔担簦。
酹江月·京城中元
作者：查慎行
朝代：清
体裁：词

如弓沙月，正秋轮乍满，映来粉堞。冰盏拍残人影乱，散作六街凉蝶。卖过荷花，一番夜市，又卖青荷叶。碧云万柄，星星点点的的。回忆昨岁今宵，故人相唤，并放西湖楫。水面楼台天上下，镜里倒窥红颊。经眼风光，转头情事，鸥梦无多霎。秋丝添鬓，孤灯照影愁镊。
酾渠诗并序
作者：查慎行
朝代：清
体裁：七言律诗

一州顿复西门绩，南北酾流引滏河。绿树成阴茅屋少，清渠夹镜稻田多。年深渐欲孳鱼蟹，利美兼宜植芰荷。他日谁裁沟洫志，吾诗或可当弦歌。
醉太平·丙戌元宵召赴畅春园西厂观烟火
作者：查慎行
朝代：清
体裁：词

墙东玉虹。桥东烛龙。丹楼一朵云红。是宵中旦中。烟浓雾浓。凌空架空。西山一带朦胧。隔千重万重。
醉太平·甲申元夕西苑观灯赐宴归同揆恺功院长赋
作者：查慎行
朝代：清
体裁：词

西山雪融。西湖镜融。一天明月清风。庆时和岁丰。尊中酒红。怀中橘红。醉归街鼓鼕鼕。报三霄露浓。
醉太平·船溪驿
作者：查慎行
朝代：清
体裁：词

山行涧行。风程雨程。红榴小驿初晴。报前冈路平。溪田碓声。畬田火声。烦他布谷催耕。指烟绵草青。
醴陵县
作者：查慎行
朝代：清
体裁：五言律诗

长沙封壤尽，僻路极崎嵚。一水趋湘急，孤城入楚深。怪禽啼少伴，斑竹泣成林。苦语骚人得，几同木客吟。
采石舟次喜遇介庵叔即送其游楚
作者：查慎行
朝代：清
体裁：五言律诗

半载家书断，逢君喜欲狂。细微谈近事，安慰当还乡。别梦吴船隔，征途楚水长。忍辜今夜酒，明日况重阳。
重九前三日庭桂复花适闻德尹自吴门返棹口占招之
作者：查慎行
朝代：清
体裁：七言绝句

倏过中秋已二旬，再开花似为归人。明朝便恐纷纷落，何暇招呼更及宾。
重九喜晴偕诸子游东湖百花洲得高字
作者：查慎行
朝代：清
体裁：七言律诗

初闻檐雨响萧骚，渐吐晴光散郁陶。万事古来难逆料，一年今日又登高。城隅宛转黄沙岸，槛外参差白雪涛。讲武亭空僧舍古，幽清直觉胜江皋。
重九日德尹邀同沈楚望房仲椒园及家尊闻东木于小尖山潮神庙作登高之会基侄治具座间得诗三首属诸子共和·其一
作者：查慎行
朝代：清
体裁：五言律诗

海阔天低处，登临不在高。一年秋向晚，二老兴仍豪。练练沙纹细，层层石脚牢。西风吹帽落，绝胜上金鳌。
重九日德尹邀同沈楚望房仲椒园及家尊闻东木于小尖山潮神庙作登高之会基侄治具座间得诗三首属诸子共和·其三
作者：查慎行
朝代：清
体裁：五言律诗

沙弥殊解事，指点语衰翁。春夏初暄候，东南积水中。楼台入图画，人马走虚空。海市依稀见，吾诗与谶同。
重九日德尹邀同沈楚望房仲椒园及家尊闻东木于小尖山潮神庙作登高之会基侄治具座间得诗三首属诸子共和·其二
作者：查慎行
朝代：清
体裁：五言律诗

积雨当新霁，亭空望不迷。云烟无朕迹，天地露端倪。水势方趋下，潮头忽转西。近帆看渐远，一一点凫鹥。
重九雨中偕诸兄弟赴曾三之招
作者：查慎行
朝代：清
体裁：五言律诗

齿会宁嫌数，佳辰不惮劳。门前泥滑滑，堂外雨嘈嘈。软美糕蒸栗，鲜肥蟹擘膏。海山青似染，纵目胜登高。
重九雪后汗铁木岭观猎二首·其一
作者：查慎行
朝代：清
体裁：七言绝句

银獐缟鹿挺巑岏，重展围场势更宽。十万羽林齐挟矢，只教六骑作旁观。
重九雪后汗铁木岭观猎二首·其二
作者：查慎行
朝代：清
体裁：七言绝句

芼鲈齑蟹爱新霜，每到登高必望乡。谁料乌桓山外路，万峰踏雪过重阳。
重入束鹿境宿清官店先寄儿建十二韵
作者：查慎行
朝代：清
体裁：七言排律

上谷南来少戌墩，天寒日薄易黄昏。重穿野水平沙路，又宿柴门老树村。地远郊圻殊僻左，人随岁月剧惊奔。远迎何敢烦丞尉，再到惟欣长子孙。顾我便能偕隐否，问渠可有去思存。一家饱暖踰初望，百里弦歌尽国恩。捧檄当时聊自慰，折腰今日且休论。仰邀天幸年频稔，下赖民淳讼少冤。成就汝为无过吏，保全家是旧清门。虽无馀力营三径，已忝廉名达九阍。酒盏久抛思共把，灯花何喜遽能繁。明朝饮马滹沱侧，好对清流验鬓痕。
重兴集题壁
作者：查慎行
朝代：清
体裁：五言律诗

昨去因逃水，今来未算家。巢林无定燕，啄地有饥鸦。风折青蒲叶，篱高紫苋花。涔蹄如可活，犹聚两三蛙。
重出古北口
作者：查慎行
朝代：清
体裁：七言绝句

烟火千家散旧屯，馈浆野老候关门。自言世得耕耘力，黄犊年来又有孙。
重宿传经书屋与恺功话旧次唐实君留别四首韵·其一
作者：查慎行
朝代：清
体裁：五言律诗

再来欣接席，昨去惜分襟。两度平安字，三年聚散心。梦中追旧事，愁里废孤吟。岂意麻茶眼，重窥翰墨林。
重宿传经书屋与恺功话旧次唐实君留别四首韵·其三
作者：查慎行
朝代：清
体裁：五言律诗

款款留吾住，依依见汝情。砚冰融墨淡，炉火拨灰明。浅夜谈难足，流年感易成。鸡头池上月，白发照初生。
重宿传经书屋与恺功话旧次唐实君留别四首韵·其二
作者：查慎行
朝代：清
体裁：五言律诗

绝域身曾到，名驹小最能。胆教更事壮，诗喜逐年增。畏客门长闭，看山阁偶登。故知关性分，爱近读书灯。
重宿传经书屋与恺功话旧次唐实君留别四首韵·其四
作者：查慎行
朝代：清
体裁：五言律诗

易作匆匆别，华堂费梦思。暗钟随杵断，残烛得花迟。颖待囊锥脱，斑从管豹窥。出蓝真属望，惭愧我称师。
重宿寒中书斋
作者：查慎行
朝代：清
体裁：七言律诗

桐又将花柳又绵，山斋一榻故依然。曾偕老友成三宿，却话前游过十年。白发昏昏中酒味，青灯黯黯读书缘。只忧海近沙颓岸，夜半潮声撼客眠。
重宿德州有怀研溪西厓
作者：查慎行
朝代：清
体裁：古风

德州城边三月杪，桃李家家傍清沼。系船人见跨鞍人，一色春衫青斗草。令君载酒远见饷，侍史求诗近相恼。风流学士田先生，骑马来寻苦不早。城端角声门欲闭，话别匆匆语难了。杯阑却记惠与汤，此地曾誇红袖好。词题裙带付张态，曲记油车嫁苏小。每携行卷跨向人，不信装囊易倾倒。尔来好事复谁继，只有征埃催我老。春风两鬓添几丝，又是去岁看花时。
重宿潕阳中山寺赠紫桥长老
作者：查慎行
朝代：清
体裁：七言律诗

水色山光净眼前，下临无地有苍烟。长虹自亘西来路，峭壁刚支北面天。开士偶逢堪一笑，旧游重到巳经年。乱离风景劳生梦，可少秋堂借榻眠。
重寓城南道院
作者：查慎行
朝代：清
体裁：五言律诗

坏壁留题在，重来直似归。野鸥终自远，巢燕复相依。独树风吹急，丛葵雨打稀。避炎宜垲爽，作计未全非。
重憩栖贤寺有怀角子禅师
作者：查慎行
朝代：清
体裁：五言律诗

再到栖贤寺，苍凉忆角师。雨中烦设榻，灯下对论诗。存殁初难料，兴衰各有时。袈裟来揖客，旧识小沙弥。
重晤借山和尚时将归老匡庐故后半云
作者：查慎行
朝代：清
体裁：五言律诗

东湖吾所爱，访友复寻春。可叹论交地，唯存出世人。烟波宽放艇，云雾密藏身。二老心期在，随方总比邻。
重晤大司农徐浩轩先生于淮上二首·其一
作者：查慎行
朝代：清
体裁：七言绝句

边风朔雪洒重裘，犹记锋车一夕留。却到淮阳冬候暖，满窗红日话中秋。
重晤大司农徐浩轩先生于淮上二首·其二
作者：查慎行
朝代：清
体裁：七言绝句

河堤本是司空职，计相重乘使者轺。馆阁人情久延伫，江湖粗了合还朝。
重泊秦淮二首·其一
作者：查慎行
朝代：清
体裁：七言绝句

袁家鹅鸭薛家羊，不问当垆卖酒娘。懊恼一秋无菊看，楚人船上过重阳。
重泊秦淮二首·其二
作者：查慎行
朝代：清
体裁：七言绝句

市楼南北酒帘青，市上游人半醉醒。何暇管他亡国事，更将閒泪洒新亭。
重泊路灌沟忆十八年前曾阻风于此
作者：查慎行
朝代：清
体裁：七言律诗

沙嘴沿回又一湾，人家初在淼茫间。帆生浦口霏微雨，岸走云根断续山。芳草迎船依旧绿，白鸥如我几曾閒。可怜路灌沟边柳，暗阅劳生六往还。
重泊铅山河口却寄施渟如
作者：查慎行
朝代：清
体裁：七言律诗

弱缆牵船与岸平，一支春涨转山鸣。坐看片月流云影，卧听长风挟雨声。此地故人曾有约，重来小吏最相轻。讲堂不到吾滋愧，为报新编志已成。
重游武夷冲佑宫
作者：查慎行
朝代：清
体裁：五言律诗

十八年前梦，披图胜迹留。万峰云忽散，九曲水仍流。物外恋清境，生涯回白头。短筇何负汝，重作㡢亭游。
重登莫釐峰望吴兴诸山
作者：查慎行
朝代：清
体裁：七言绝句

吴会诸峰绕作环，荆溪百渎泻成湾。西南远景新收得，一发螺青是弁山。
重登铜陵太白楼
作者：查慎行
朝代：清
体裁：七言绝句

千古奇才一谪仙，当时寂寞后人传。谁怜我是题诗客，沦落江湖十四年。
重经朱大司空花庄有感二首·其一
作者：查慎行
朝代：清
体裁：七言绝句

载酒看花不计巡，履綦陈迹怆城闉。旧游屈指谁还在，我是当时末座人。
重经朱大司空花庄有感二首·其二
作者：查慎行
朝代：清
体裁：七言绝句

萧萧宰木拱梧丘，二十馀年奠醊休。见说郎君头雪白，一官浑似谪江州。
重至京师和德尹看菊诗二首·其一
作者：查慎行
朝代：清
体裁：七言律诗

野景贪从庙市收，瓦盆高下蕊新抽。风前最爱香盈袖，醉后还须插满头。老圃别传移种法，故人来作看花游。迟开自是关天意，斟酌芳期在晚秋。
重至京师和德尹看菊诗二首·其二
作者：查慎行
朝代：清
体裁：七言律诗

一篱黄叶拥村庄，叹惜陶家径久荒。九日已过初泛酒，两人相对忽思乡。古来佳节多风雨，此后清吟耐雪霜。落帽台边回白首，心情不似少年狂。
重至南昌感旧
作者：查慎行
朝代：清
体裁：七言律诗

官步门前柳拂头，早年曾作豫章游。两朝文物多经眼，千里江山复入舟。宿草泪深悬榻地，孤踪分绝寄书邮。箧中一卷西征集，更与何人共唱酬。
重至湖州戏简许舜功张桐轩两学博
作者：查慎行
朝代：清
体裁：七言绝句

偶然乘兴到西吴，社日还寻旧饮徒。不用恢谐归割肉，上丁才过定膰吾。
重至西湖杂感六首·其一
作者：查慎行
朝代：清
体裁：古风

行宫昨巡幸，侍从偕东枚。诏许孤山游，缘坡陟崔嵬。高亭揭隹要，正面湖光开。再到踰八年，重扉锁苍苔。夕阳错金碧，竹树浮楼台。圣主轸民艰，翠华无复来。湖流亦渐缩，清浅如蓬莱。
重至西湖杂感六首·其三
作者：查慎行
朝代：清
体裁：古风

菩提古律院，中有禅者堂。儿时侍我翁，曾宿道公房。奄忽五十载，沙弥成老苍。为言禅堂灾，室被池鱼殃。师徒二三辈，借歇邻僧床。世苦善缘稀，十方如一方。我贫正髣髴，何以副汝望。
重至西湖杂感六首·其二
作者：查慎行
朝代：清
体裁：古风

三百六十顷，葑田半平芜。泊舟湖心亭，坐失西南隅。两堤递隐现，弥望菰茭芦。吴中连岁荒，竭泽准此湖。谁兴百年利，开浚继白苏。
重至西湖杂感六首·其五
作者：查慎行
朝代：清
体裁：古风

昔我同朝友，萝轩与田居。竹深乃同年，通籍甫岁馀。后先解组去，各守先人庐。钱子我弥甥，比亦赋归与。世途日湫隘，亲旧旋凋疏。合并复何幸，皓首仍相于。湖山近可樵，湖水浅可渔。此生知几见，莫负秋风初。
重至西湖杂感六首·其六
作者：查慎行
朝代：清
体裁：古风

浔阳贤郡守，历政廿四年。罢官世业尽，无计营归田。朅来泥马城，卧痾僦市廛。良医天下少，买药悭囊钱。我欲招使出，一览江湖天。足挛兼畏风，踯躅行不前。当路非无交，车音听跫然。惟馀老宾客，同病心相怜。
重至西湖杂感六首·其四
作者：查慎行
朝代：清
体裁：古风

故人喜我来，有约晨往践。中流泛彩鹢，酒果谐终宴。残暑飒以收，荷风偃秋扇。各陈别中事，过去同掣电。齿脱头亦童，是形无不变。惟留真面目，重与吴山见。
重至陈留县斋与许不器话旧二首·其一
作者：查慎行
朝代：清
体裁：五言律诗

小许移官去，回头十四年。故人今宦此，古义两殷然。种树添新荫，开池得美泉。重来娱老眼，光景胜从前。
重至陈留县斋与许不器话旧二首·其二
作者：查慎行
朝代：清
体裁：五言律诗

不料冲烦邑，衙斋乃尔閒。簿书神不滞，交友性相关。却馈安余素，居贫谅汝艰。一杯浑暖热，相顾慰衰颜。
重过临清感旧
作者：查慎行
朝代：清
体裁：五言律诗

重经淹泊地，往事独心惊。客路贫相倚，归舟病不轻。百年随梦断，孤月傍愁生。流尽州门泪，潺湲是水声。
重过双溪口怀武夷旧游二首·其一
作者：查慎行
朝代：清
体裁：七言绝句

云封雾冒失烟鬟，纵棹曾从九曲还。自觉秋来游兴懒，竟贪归路不登山。
重过双溪口怀武夷旧游二首·其二
作者：查慎行
朝代：清
体裁：七言绝句

飘飘笙鹤万峰头，只许南来一度游。不分此生难再到，蓬莱风近且回舟。
重过听莺斋与徐淮江话旧
作者：查慎行
朝代：清
体裁：七言律诗

风雨高斋别几春，小池佳树碧添鳞。两湖地主怜君在，三月莺花笑客频。梦里何曾忘对榻，画中只合著閒人。倦游莫讶归心切，知己无如稚子真。
重过听莺斋留别徐淮江二首·其一
作者：查慎行
朝代：清
体裁：七言绝句

一度相过一怆神，尚书宅畔老松筠。年时地主无多在，狼籍江关况酒人。
重过听莺斋留别徐淮江二首·其二
作者：查慎行
朝代：清
体裁：七言绝句

雁行啼过雨潇潇，往事深灯又此宵。记得小船秋港别，苇花遮断贺家桥。
重过唐山营
作者：查慎行
朝代：清
体裁：七言绝句

去日村村翠剡堆，归时碌碡广场开。天教朔野西成早，又待君王射兔来。
重过封氏园饮矮松下偕絅庵湘芷侠君润木作
作者：查慎行
朝代：清
体裁：七言律诗

刺蘼花外矮松前，指点游踪廿四年。枝亚平行妨翠鬣，杖端摩顶透青天。与谁作伴人先老，阅世如流我独怜。卖却朝衫充一醉，免教归欠酒家钱。
重过摩诃庵老僧以新茶见饷
作者：查慎行
朝代：清
体裁：七言绝句

细色纲从马上催，筠笼先为老僧开。鬓丝禅榻前因在，直爱茶烟又一来。
重过湖口望五老峰
作者：查慎行
朝代：清
体裁：七言律诗

又挂轻帆过石钟，有情难忘是游踪。风痕忽散一湖浪，云气爱迷五老峰。此日舟中回白首，当年天半倚孤筇。衰迟定被山灵笑，历险探奇渐渐慵。
重过玲珑岭看霜林作十二韵
作者：查慎行
朝代：清
体裁：五言排律

荦确重来路，秋容最好时。往年经雪早，今岁得霜迟。二月花相似，千林景特奇。问名难辨种，设色故多姿。浓淡丹黄叶，交加烂熳枝。簇来成绮绣，疏处度旌旗。换眼层层别，回鞭步步随。巳怜侵暮色，还与发华滋。妆点江南画，铺张塞外诗。衰颜熏欲醉，白发巧相欺。好事何人赏，登高此地宜。丁宁朔风候，旦晚莫狂吹。
重过相国明公园亭四首·其一
作者：查慎行
朝代：清
体裁：七言律诗

名园多在苑东偏，不数樊川及辋川。绮陌东西云作障，画桥南北草含烟。凿开丘壑藏鱼鸟，勾勒风光入管弦。何似赞皇行乐地，手栽花木记平泉。
重过相国明公园亭四首·其三
作者：查慎行
朝代：清
体裁：七言律诗

莫漫閒居比洛滨，犹从泉石见经纶。栽花觇土知肥瘠，种树因材识苦辛。白傅龙门无俗客，薛宣东阁有奇人。平生齿冷孙弘辈，车厩谁论旧主宾。
重过相国明公园亭四首·其二
作者：查慎行
朝代：清
体裁：七言律诗

毬场车埒互相通，门径宽閒五百弓。但觉楼台随处涌，不知风月与人同。紫驼卧草平沙外，白马穿花细雨中。一片近郊农牧地，可容鸡犬识新丰。
重过相国明公园亭四首·其四
作者：查慎行
朝代：清
体裁：七言律诗

热客稀逢抵闭关，陪游吾亦爱投閒。隙中野马飞扬去，雨后溪云断续还。隐几好风来北牖，钩帘落日在西山。壮心敢拟兰成赋，芳树条新感再攀。
重过贵溪与同年王辰帜明府
作者：查慎行
朝代：清
体裁：七言律诗

我昨停舟尔下车，三年重到胜当初。冬来天气晴尤美，画里江山锦弗如。官况不离文字外，风谣閒续笑谈馀。象山亦是先贤迹，好并鹅湖入志书。
重过赵北口
作者：查慎行
朝代：清
体裁：七言律诗

记得冰床冰面行，一堤两淀喜重经。浓阴得气涵晴露，残月收光避晓星。桥俯碧流知马渴，人归近市觉鱼鯹。今来古往成何事，输与眠鸥占此汀。
重过邓尉大司寇徐公墓与公子观卿话旧二首·其一
作者：查慎行
朝代：清
体裁：五言律诗

昔会尚书葬，重来二十秋。好山增气色，高荫郁梧楸。贱日蒙青眼，流年感白头。及门多著录，捡点几人留。
重过邓尉大司寇徐公墓与公子观卿话旧二首·其二
作者：查慎行
朝代：清
体裁：五言律诗

藉甚贤公子，归来一壑专。论文空老辈，誓墓及中年。迹忝同朝旧，姻从世讲联。相看多道气，应许数周旋。
重过青芝山展座主徐公墓
作者：查慎行
朝代：清
体裁：五言律诗

再入青芝路，佳城四望开。伏龙延地脉，驯鹿护松栽。两世恩加厚，千秋首重回。老馀门下士，知得几回来。
重过高旻寺留别湘雨长老
作者：查慎行
朝代：清
体裁：七言律诗

茱萸湾口记停船，再叩禅扉已隔年。四海僧皈康宝月，三生人说杜樊川。閒投拄杖残云外，倦倚征帆落照前。等是有山归未得，怜师还复望师怜。
重过齐天坡
作者：查慎行
朝代：清
体裁：七言律诗

十月新寒瘴巳轻，万峰湿翠雨初晴。人来天际斜阳影，马蹈云中落叶声。杼轴谁怜民力尽，邮亭遥数戍烟生。半年游迹愁重到，何计云山慰客情。
重酌惠山泉
作者：查慎行
朝代：清
体裁：七言律诗

千章老树荫渟泓，不忝茶经第二名。急借匏尊蠲久渴，旋敲石火试新烹。僧无吝色从多汲，客有馀甘为一清。挈得瓶罂须稳载，免教地主累张衡。
重阳下堡道中
作者：查慎行
朝代：清
体裁：七言绝句

垂杨全绿菊微黄，九月关城未降霜。踏尽乌桓千嶂雪，却来平地作重阳。
重阳前一日曾三弟招同德尹芝田登龙尾山归饮斋中口占二截句·其一
作者：查慎行
朝代：清
体裁：七言绝句

十年几度记清游，一壑能专又一邱。输与主人筋力健，笑看三杖拄交头。
重阳前一日曾三弟招同德尹芝田登龙尾山归饮斋中口占二截句·其二
作者：查慎行
朝代：清
体裁：七言绝句

髣髴前尘付梦游，认将龙尾作旄邱。醵钱可是看囊物，烂醉归仍挂杖头。
重阳前一日至越州自太守以下地主无一人在郡者即日返棹作此解嘲
作者：查慎行
朝代：清
体裁：七言律诗

梦寐平生慕越州，偶然访旧作东游。半醒半醉他乡酒，黄叶黄花古郡秋。九日溪山无地主，一天风雨在归舟。此身到处初乘兴，兴尽谁能更强留。
重阳前一日铜仁郡斋得韬荒兄豫章信
作者：查慎行
朝代：清
体裁：七言绝句

豫章书到雁程劳，山馆孤灯夜屡挑。怕说重阳又明日，南来何地不登高。
重阳前六日同翁元音彭椒嵓钱玉友朱远度吴六皆陈允大叔毅沈客子汤西崖谈未庵家荆州声山小集分韵
作者：查慎行
朝代：清
体裁：七言律诗

青�红烛影相衔，劈纸心情故不凡。柿叶庭空闻朔雁，芦花水浅梦南帆。探骊有客曾惊座，归燕无诗亦畏谗。开口勿轻谈世事，尊前除饮便须缄。
重阳前四日沿海堤入邑城道中感赋
作者：查慎行
朝代：清
体裁：古风

愁卧阅十旬，闭门何所之。今晨偶尔出，目触中心悲。海雾一气黄，秋阳敌炎曦。黍苗槁既尽，祸及菉与薋。有如经战地，颠倒横僵尸。果然周馀民，惨惨靡孑遗。赴死聚百族，偷生无一机。曷不呼彼苍，天高听宜卑。伤哉莫以告，造物非不慈。田间老秃翁，罪岁微有辞。身谋良自拙，遑恤斯人饥。
重阳前四日许藩长送鞠
作者：查慎行
朝代：清
体裁：五言律诗

开径无黄菊，敲门到白衣。瓦盆亲位置，篱落有光辉。不碍看花晚，偏宜摘蕊稀。重阳思共赏，留取借书瓻。
重阳后一日季方兄招同诸兄弟龙尾登高
作者：查慎行
朝代：清
体裁：七言律诗

罛船昨梦隔渔洋，棁杖相携又故乡。海蜃浮空呈宝刹，石龙渡水得残冈。嘉禾野润初收雨，绿树村浓未剪霜。爱惜眼光留足力，年年来此作重阳。
重阳后二日雨霁行园
作者：查慎行
朝代：清
体裁：古风

两尖家门山，登陟昨乃阻。晓晴已过节，兴尽力难努。我衰万事废，所乐在蔬圃。早菘种旬日，行列纷可数。虫来蚀其苗，饕餮猛于虎。一寒为扫除，正赖夜来雨。宿根发馀润，新叶换翠羽。池西木芙蓉，红白相媚妩。下有二寸鱼，花影嚼复吐。何来两鵁鶄，双翅勇自鼓。公然衔鱼去，饱食不避主。可怜病橘林，冻裂上年土。坐视千绢荒，官税私莫补。天心有倾覆，肯谅贫家苦。物理苟不齐，吾宁守终窭。
重阳后六日奉陪中丞公登龙山落帽台次原韵
作者：查慎行
朝代：清
体裁：七言律诗

远上坡陁碧水湾，苍然平楚夕阳间。可无好事传新句，恰有佳名似故山。霜气销来还绿树，狼烟起处是乌蛮。陪游不少邹从事，此日风流愧再攀。
重阳后十日入古北口
作者：查慎行
朝代：清
体裁：七言律诗

踏遍云中雪外山，敝裘重脱柳重攀。寒花过节如迎客，朔雁先期已度关。官马散随黄犊卧，戌兵秋较老农閒。劳生属有驱驰分，默数三年六往还。
重阳后十日曾三弟招集西林庵是日微雨杲山法师不期而至
作者：查慎行
朝代：清
体裁：五言律诗

再举重阳会，何妨十日迟。林峦真得趣，晴雨总相宜。踏屐堪寻菊，登高例有诗。閒僧来不速，社饮倍淋漓。
重阳密云道中
作者：查慎行
朝代：清
体裁：七言律诗

过尽车声十里冈，牛栏山外作重阳。黄花小店丰年酒，红树遥村昨夜霜。短鬓愁侵新节序，浮生知阅几炎凉。西风吹落参军帽，不是年时入塞装。
重阳日一亩园登高同德尹作
作者：查慎行
朝代：清
体裁：七言律诗

一笑相从亦偶然，劳生谁料再游燕。黄花浊酒怜佳节，老树空庭感昔年。对榻翻牵连夜梦，登高独欠故山缘。只应鸿雁如兄弟，不忍分飞便各天。
重阳日度木伦喀喇沁
作者：查慎行
朝代：清
体裁：七言律诗

乱山高下入围场，掠面西风似弩强。马足声乾千涧叶，雁群寒警一裘霜。登临岂必皆吾土，今古閒消几夕阳。记取题糕重九节，燎毛燔肉共分獐。
重阳日接胡茨村观察书及见寄二律次韵奉答·其一
作者：查慎行
朝代：清
体裁：七言律诗

含语相逢两未申，匆匆悔作渡河人。敢期交臂心相许，及捧来书意果真。白雪爱吟千遍熟，黄花催换一番新。眼前事事俱难料，不为伤秋叹亦频。
重阳日接胡茨村观察书及见寄二律次韵奉答·其二
作者：查慎行
朝代：清
体裁：七言律诗

一序何当重左思，重烦传语到临岐。可知投劾休官地，未是移床远客时。九日归心怜我急，十年恨事识君迟。不嫌寂莫游梁迹，点缀行装赖好诗。
重阳日由邓尉坐罛船沿太湖滨抵渔洋湾登法华岭与观卿拈韵各赋五章·其一
作者：查慎行
朝代：清
体裁：古风

九日乃溯流，古来无此法。适兹泳游趣，遂与鱼鸟狎。望望铜坑桥，前行出芦夹。湖光三万顷，际眼穷一霎。地尽日脚垂，天低浪头压。近山浮蛟鼍，远艇点凫鸭。奇怀洵旷荡，良会殊欣洽。满载洞庭春，十分倾蘸甲。
重阳日由邓尉坐罛船沿太湖滨抵渔洋湾登法华岭与观卿拈韵各赋五章·其三
作者：查慎行
朝代：清
体裁：古风

新城老诗翁，于焉恋清景。渔洋曾自号，四海传歌咏。偻指今几何，胜游阒如屏。履綦巳陈迹，我到踵前猛。涛声拔湖洪，飞上万松顶。西风迫吹帽，新雁时一警。俯仰有古今，徘徊惜俄顷。谁为后来者，继蹑最高岭。
重阳日由邓尉坐罛船沿太湖滨抵渔洋湾登法华岭与观卿拈韵各赋五章·其二
作者：查慎行
朝代：清
体裁：古风

镜面三十里，淼瀰似无涯。片帆截湖来，小泊当㟏岈。居民杂耕钓，竹树环坳洼。中有佛者宫，法华及昙华。头陀不好事，篱落无黄花。手拾堕巢薪，为余烹土茶。屋山见微径，林隙萦修蛇。直上千仞颠，回身俯烟霞。
重阳日由邓尉坐罛船沿太湖滨抵渔洋湾登法华岭与观卿拈韵各赋五章·其五
作者：查慎行
朝代：清
体裁：古风

是节古所重，吾生随所遭。向来阅星霜，南北毋已劳。有时泥饮伴，座上争题糕。间亦吐狂词，气粗陵二豪。塞垣九月雪，毡帽蒙戎�。陪猎入围场，分獐行燎毛。乞归复何事，双鬓馀萧骚。左臂虽病风，尚堪持蟹螯。地邻甫里陆，心契柴桑陶。君壮我就衰，逝波日滔滔。明年身纵健，何处重登高。
重阳日由邓尉坐罛船沿太湖滨抵渔洋湾登法华岭与观卿拈韵各赋五章·其四
作者：查慎行
朝代：清
体裁：古风

折柬不可致，陪游欠诗僧。两人亦不孤，勇往快得朋。平生偕隐愿，躧步气益增。西指小九天，下有田一塍。买邻邻苦少，约我我未能。具区旧志荒，文献于何徵。君家富图籍，考證庶足凭。我虽腰脚顽，肯辜手中藤。焉得七十二，峰峰与同登。
野气诗
作者：查慎行
朝代：清
体裁：古风

朝阳射北陆，野气何迷濛。忽生无根云，幻作有影风。沄沄水波去，羃羃村烟封。千林皆动摇，四顾为虚空。我闻气升降，闭塞方成冬。而此从何来，吹万将母同。大哉古今宙，都摄一气中。钜者运鲲鹏，细或吹蠛蠓。试从一身论，可以究始终。恢恢贤圣途，刚大秉降衷。养之塞两间，浩然靡不充。若者为正气，仁义泽厥躬。反是则为邪，百感交外攻。五事恊五行，轻清秀所钟。不凿浑沌窍，自然得玲珑。若者为清气，视明听亦聪。反是则为浊，人心有盲聋。生气视初发，萌芽葆芚蒙。不敢轻散抒，所以厚蕴崇。若乃砺笑刃，旁开骋谈锋。是名曰杀气，取快谁见容。朝气爽且朗，古鉴磨青铜。不事察察明，谦谦与人恭。其或长傲慢，鸱张徒予雄。是名曰暮气，衰至骄必丛。凡此机相关，动与呼吸通。不知野气者，其类当奚从。或如葭芦灰，候至应管筒。或如古井水，冬暖冰常融。然而无附著，所向皆游踪。于人似客气，往来日憧憧。熏面使黧黑，醉颜发狂红。移之入釜�，饙馏侈然丰。移之袭官骸，咳嚏喷霾雺。又疑天壤内，物理难终穷。蒸沙讵成抟，煮石岂得镕。受性不受气，造化谁尸功。不如且坐睡，万象归朦胧。
野泊
作者：查慎行
朝代：清
体裁：五言律诗

浊浪三百里，黄河疑倒流。归心虽汲汲，行役且悠悠。新月生渔浦，残阳下柁楼。人家当不远，鹅鸭满滩头。
金华赵鹿友明府招同家春谷兄赏菊
作者：查慎行
朝代：清
体裁：七言律诗

四先生里古金华，循吏如君自一家。早稻喜尝丰岁酒，秋庭閒放午时衙。官同彭泽宜栽菊，客到河阳许看花。犹胜寒毡贫博士，朝朝岩洞访烟霞。
金章宗手植松在寿安山西岭上
作者：查慎行
朝代：清

寿安山头一老松，从下仰视青童童。羽衣仙人拥盖立，柄短却作伛偻容。我思蹑屩苦无伴，范老兴到许我从。婆娑初自枝亚入，中乃可置一亩宫。四傍四枝分四面，侧理横出交蓬松。东西南北不相顾，意到各自成虬龙。中间大枝裘挈领，高势一揽收群雄。其帝峭壁截牙角，直下千尺方藏锋。苍髯翠尾掉空际，蜿蜒饮涧天投虹。千山万山似摇动，鳞甲未敛云濛濛。须臾夕阳转西麓，胁下畟畟生微风。一声老鹤忽飞出，竽籁散入邻庵钟。老僧指似时代古，手植传自金章宗。是时朔南罢兵革，贡使一一舟车通。明昌泰和号极治，击球诈马习俗同。近郊亭馆恣游宴，逐兽不入深榛丛。遗山野史有深意，国亡事去忍更攻。孤臣饮泣记旧恨，肯畏后世议不公。洗妆楼空春月白，射柳圃废秋花红。一朝故物独留此，郁郁幸自蟠苍穹。迩来四百四十载，坐阅桑海如飘蓬。轮囷差堪伍社栎，潇洒犹足骄秦封。君不见报国门前数株树，托根悔落尘埃中。
金章宗手植松在寿安山西岭上
作者：查慎行
朝代：清
体裁：古风

寿安山头一老松，从下仰视青童童。羽衣仙人拥盖立，柄短却作伛偻容。我思蹑屩苦无伴，范老兴到许我从。婆娑初自枝亚入，中乃可置一亩宫。四傍四枝分四面，侧理横出交蓬松。东西南北不相顾，意到各自成虬龙。中间大枝裘挈领，高势一揽收群雄。其旁峭壁截牙角，直下千尺方藏锋。苍髯翠尾掉空际，蜿蜒饮涧天投虹。千山万山似摇动，鳞甲未敛云濛濛。须臾夕阳转西麓，胁下畟畟生微风。一声老鹤忽飞出，竽籁散入邻庵钟。老僧指似时代古，手植传自金章宗。是时朔南罢兵革，贡使一一舟车通。明昌泰和号极治，击毬诈马习俗同。近郊亭馆恣游宴，逐兽不入深榛丛。遗山野史有深意，国亡事去忍更攻。孤臣饮泣记旧恨，肯畏后世讥不公。洗妆楼空春月白，射柳圃废秋花红。一朝故物独留此，郁郁幸自蟠苍穹。尔来四百四十载，坐阅桑海如飘蓬。轮囷差堪伍社栎，潇洒犹足骄秦封。君不见报国门前数株树，托根悔落尘埃中。
金竹坪
作者：查慎行
朝代：清
体裁：七言律诗

水缓山舒一径分，丛篁戛翠晚氤氲。秋阴非雨亦非雾，岚气似烟还似云。偃盖松低从藓蚀，藏经函古费香熏。内官死后茅庵废，好事僧稀失旧闻。
金缕曲·又何轩前芍药一丛，花时被风雨摧残，而余所插瓶中双蕊，经旬始落一，似有情相慰者，戏填此调
作者：查慎行
朝代：清
体裁：词

姹女妆成坐。渐依依、与人分熟，朱唇轻破。斟酌秾纤相傍好，同此连宵篝火。爱绀碧、馀香惹唾。十日吟窗留伴客，听药栏、猛雨花期过。枝稍弱，肯微亸。尹邢薄妒知无那。还防他、铜瓶力尽，不风自堕。天若有情应护惜，把赠将离差可。笑寂莫、何人似我。曾向武陵筵畔看，隔年诗、满纸无心和。重对汝，镇愁卧。
金缕曲·客窗初夏触景思乡
作者：查慎行
朝代：清
体裁：词

地尽天连蜀。听啼鹃、几声催放，四山踯躅。看到此花人情倦，翻爱阴阴夏木。来掩映、隔窗棋局。翠叶枝头红相亚，尽殷鲜、不受蜂须触。一颗颗，荆桃熟。露梢添引光如沐。只从他、出阶成笋，出墙成竹。游子新来田园梦，长绕采桑邻曲。镇邂逅、村妆不俗。插鬓野芳风吹堕，乍归来、微雨鸠鸣屋。裙共草，一般绿。
金缕曲·寓庭杂莳草花有一种名秋牡丹者戏嘲之
作者：查慎行
朝代：清
体裁：词

小草当秋季。向轩墀、孤茎独上，晚花初试。解道鼠姑颜色好，一种偷他名字。倩翠叶、层层扶起。碎剪缭绫攒缥蒂，与篱根、霜菊差相似。那许并，魏家紫。倾城倾国谈何易。便同时、翻阶红药，才中作婢。此外花曹三百六，谁谱入名园记。幸落后、少争春意。自揣弗如应自远，尹和邢、孰若相回避。入宫妒，庶免尔。
金缕曲·彭蠡舟中让外舅陆先生与声山侄雁字唱和诗卷戏填此调
作者：查慎行
朝代：清
体裁：词

海外群鸿戏。写遥天、前行未断，后行还起。排比八分人字样，倒捲霞光作纸。忽一折、斜飞取势。变化随宜成草圣，觉阵图、大有纵横气。象外法，画中意。画沙印雪依稀似。也强如、纷纷鹅鸭，挂名帖尾。渐远渐高看渐没，澹入云蓝无际。望不尽、扬澜左蠡。有所思兮湘浦外，怅鱼沈尺素迟难寄。好为我，传笺地。
金缕曲·清平县
作者：查慎行
朝代：清
体裁：词

雪洗黄茅瘴。扫寒空、纤云敛迹，层峦献状。县小人稀馀三户，乱后偏留想像。也不负、诗家吟赏。锦市花场寻不到，剩清平两字仍无恙。些个事，动惆怅。行行相见坡西望。指前头、羊肠武胜，塞笳悲壮。屈曲嵚崎高低路，三十六梯难上。烦传语、百蛮君长。但使官廉民复业，便红苗白爨吾亭障。图可按，示诸掌。
金缕曲·盆池种藕有叶无花
作者：查慎行
朝代：清
体裁：词

为爱荷香早。傍春分、就邻乞藕，埋盆作沼。乍见田田浮镜面，数点青钱圆小。渐翠耸、亭亭羽葆。道是看花吾有分，转辘轳、引水添清晓。费心力，计多少。等閒长夏多过了。到秋来、云沉露冷，向谁索笑。老子胸无惆怅事，听雨听风也好。只些子、替伊烦恼。直恐天寒罗袖薄，与芭蕉、一例经霜倒。剩清气，耐枯槁。
金缕曲·过家黄门伯如圃
作者：查慎行
朝代：清
体裁：词

明月湖谁赐。羡归来、平分五亩，就邻买地。洛社池亭平泉石，也要乘闲先置。问某水、某丘曾记。里巷不教车骑入，便近城、大得山林意。都写向，画图里。小船撑过花边市。甚当年、清丝豪竹，近来多废。野鹤汀鸥闲门外，抵得署书几字。笑行马、郎君官贵。故客尚寻东閤去，怆霜天、白菊阶墀闭。争得似，陪公醉。
金缕曲·送盛鹤江入都
作者：查慎行
朝代：清
体裁：词

酒罢昏星没。正春江、扬舲捩柁，晓程催即。十载誇张才人事，香传茶经俱辑。诗草又、新来成集。湖海名流徵欲起，剩吟窗、席冷无人夺。眉子研，且勤涤。京华不少閒游客。料纷纷、弹冠结袜，乘车戴笠。同学行藏都在眼，几个文章得力。怅生事、逡巡五十。谁信芦沟桥上路，有布衣、障扇骑驴入。定那处，相逢揖。
金缕曲·送陈六谦谒选北上
作者：查慎行
朝代：清
体裁：词

身世看如此。笑匆匆、才停归楫，旋催行李。一领青衫毡样重，尘土不堪重洗。况此去、复三千里。旧社鸡豚期且近，数同游、何可无吾子。想别后，当然尔。故人谁续蓝田记。便时时、哦诗松下，何妨公事。双耳未聋丞不负，正好听歌博醉。若行止、余皆无地。两角耕牛容易办，怕家人、催捉东山鼻。终拟索，长安米。
金缕曲·闻润木弟堕车伤臂填此寄讯
作者：查慎行
朝代：清
体裁：词

卧稳东窗旭。忽有人、桥边竹外，叩门剥啄。传到城南堕车信，使我身如受触。叹门户、阿奴碌碌。黄发为期须善宝，奈下堂、跬步能伤足。何况是，脱舆辐。新丰老叟全身福。料纷纷、三公仆射，非吾所欲。乡里儿童成项领，慎勿争驰竞逐。且三折、把医肱曲。从此归休真上策，便白驹、瘦也宜空谷。溪畔路，想应熟。
金菊对芙蓉·西水吴氏故居
作者：查慎行
朝代：清
体裁：词

鸟啄风筝，蛇盘斗栱，高下一带楼台。自绮罗丛散，琼扇常开。晴攀翠竹题名滑，有几个、过客多才。大都怜取，狂春柳絮，倦昼桃腮。北园南埭东斋。看花砖经雨，塌尽莓苔。时有邻娃贳酒，换得遗钗。眼前便是西泠路，春波外、行意徘徊。去年崔护，此门此日，生怕重来。
金陵早发
作者：查慎行
朝代：清
体裁：七言绝句

东方大星射芒刺，一片江光白如地。去城未远尚闻钟，烟柳濛濛六朝寺。
金陵杂咏二十首·其一
作者：查慎行
朝代：清
体裁：七言绝句

沙漠真人本至尊，青蛇罢祀出梧垣。孝陵松柏犹樵牧，元庙何妨有泪痕。
金陵杂咏二十首·其七
作者：查慎行
朝代：清
体裁：七言绝句

武定桥栏玉磬如，泠泠七尺响清虚。蜀桐不发岐阳扣，等是昆冈劫火馀。
金陵杂咏二十首·其三
作者：查慎行
朝代：清
体裁：七言绝句

洒扫他时属内官，钟声好句逼人寒。御沟尽有流红事，尘壁伤心是媚兰。
金陵杂咏二十首·其九
作者：查慎行
朝代：清
体裁：七言绝句

杏村玉树接春华，太史诗留典客家。不许绣毬誇独绝，凤台还有紫微花。
金陵杂咏二十首·其二
作者：查慎行
朝代：清
体裁：七言绝句

想像承平乐事留，履綦陈迹也风流。轻烟翠柳今何处，十六门如十六楼。
金陵杂咏二十首·其二十
作者：查慎行
朝代：清
体裁：七言绝句

名士年来已可嗔，骑驴腰扇怕逢人。李昭竹骨王郎画，难掩西风障扇尘。
金陵杂咏二十首·其五
作者：查慎行
朝代：清
体裁：七言绝句

蒙溪石刻表南都，形势居然屹壮图。白马青丝他日事，仓皇曾补一毫无。
金陵杂咏二十首·其八
作者：查慎行
朝代：清
体裁：七言绝句

宗伯奁清世不知，菱花初照月临池。点妆巾帽俱新样，不用喧传镜背诗。
金陵杂咏二十首·其六
作者：查慎行
朝代：清
体裁：七言绝句

妙选三家入后宫，抱来马上石榴红。胭脂不到长城外，何必明妃怨画工。
金陵杂咏二十首·其十
作者：查慎行
朝代：清
体裁：七言绝句

薜鸭袁羊匕箸馀，江鲜风味只如初。年年八月随潮上，柳贯红腮燕子鱼。
金陵杂咏二十首·其十一
作者：查慎行
朝代：清
体裁：七言绝句

粉竹香尘调不齐，和来雁字斗高低。即从红豆徵奇丽，便压元人十四题。
金陵杂咏二十首·其十七
作者：查慎行
朝代：清
体裁：七言绝句

后村傲兀自奇才，觅句曾过此地来。春草不生山路白，树阴浓罩雨花台。
金陵杂咏二十首·其十三
作者：查慎行
朝代：清
体裁：七言绝句

雷雨随弦四座惊，秀之绝调自泠泠。隔帘传语催停板，头白扶来制泪听。
金陵杂咏二十首·其十九
作者：查慎行
朝代：清
体裁：七言绝句

钞库街头第一坊，游人消渴试新尝。近来曲巷添茶社，谁记新都是滥觞。
金陵杂咏二十首·其十二
作者：查慎行
朝代：清
体裁：七言绝句

顿老琵琶擅教坊，供筵法曲别歌章。故须小技通文义，垂老知音付漫郎。
金陵杂咏二十首·其十五
作者：查慎行
朝代：清
体裁：七言绝句

一月花名簇锦筵，旧家手帕亦因缘。曾陪盒子春檠会，冷落飘灯四十年。
金陵杂咏二十首·其十八
作者：查慎行
朝代：清
体裁：七言绝句

卧游宗炳已伤神，画社秦淮点染新。怪得江山生色少，少冈老死更无人。
金陵杂咏二十首·其十六
作者：查慎行
朝代：清
体裁：七言绝句

鳌足盘龙气象吞，东华扶出尚惊魂。书生小胆当前破，何取纷纷出大言。
金陵杂咏二十首·其十四
作者：查慎行
朝代：清
体裁：七言绝句

昭文小楷法黄庭，绣佛新诗玉琢成。不及锦云名句好，断肠芳草断肠莺。
金陵杂咏二十首·其四
作者：查慎行
朝代：清
体裁：七言绝句

夜半传呼聚宝门，金蟾啮锁内城昏。武皇大有南迁意，故遣銮舆宿报恩。
钗头凤·重渡扬子江
作者：查慎行
朝代：清
体裁：词

沙边濑。花边埭。泊船刚与高楼对。门开处。垂杨树。多无聊赖，乱飘烟絮。去。去。去。红阑外。青帘内。依稀有个筝人在。凭弦柱。分明语。风波如此，劝公毋渡。住。住。住。
钜鹿道中
作者：查慎行
朝代：清
体裁：七言律诗

要害畿南在必争，时危往往屡称兵。居人不重侯芭里，过客犹寻石勒城。云挟常山蛇尾动，地连汾晋犬牙成。如今不用论形胜，稌黍秋郊一望平。
钱幼鲲将游江右以诗留别和送一首
作者：查慎行
朝代：清
体裁：五言律诗

西江吾旧到，为尔唱骊驹。山县稀逢驿，风帆健过湖。别离无善状，贫贱有长途。草色春衫外，飘零奈酒徒。
钱玉友有见寄长篇极论作诗之旨终以传世相期许兼承不朽之托连日阻风虎丘舟中无事赋此奉詶
作者：查慎行
朝代：清
体裁：古风

吾观工画人，胸本蕴丘壑。云烟资变幻，山水赴脉络。又闻国手棋，惜子不轻落。翻新布奇势，全局如一著。良医去成见，因病施方药。巧匠先量材，运斤乃盘礴。羿射无诡遇，驺琴有醳攫。高僧厌苦空，八棒解拘缚。老仙出狡狯，九锁启橐籥。惟诗亦云然，众美视斟酌。神功须力到，佳境岂意度。人皆信手成，孰肯苦心作。同心得钱子，洞见非隔膜。惜哉方逃禅，此道付糟粕。偶然一吐露，万象互酬酢。足知精进幢，随事无退却。投篇过推许，不量余所怍。平生知己分，夙昔慎唯诺。宁待迟暮年，重为不朽托。君其益自爱，藏藁手亲削。
钱玉友自岭南来
作者：查慎行
朝代：清
体裁：七言律诗

万里归装一叶身，何缘相见即相亲。世无元九知音少，客到东方自誉频。南北弟兄愁急雪，关山踪迹悔劳薪。权舆殂落皆天意，眼底休轻我辈人。
铅山城中有古樟三每岁四月白鹭来巢其间伏雏乃去亦一异也
作者：查慎行
朝代：清
体裁：七言绝句

怪底空城老树梢，鹭鸶引队似芦茭。鱼虾饱啖无人问，生子看看占鹊巢。
铅山道中
作者：查慎行
朝代：清
体裁：七言绝句

龟趺埋没泥沙底，翁仲欹斜草棘间。渐觉先朝馀泽远，耕牛犁到费家山。
铜仁书怀寄德尹润木两弟四首末章专示建儿·其一
作者：查慎行
朝代：清
体裁：七言律诗

客行已度万峰巅，咫尺西南接漏天。云栈险应轻蜀道，布帆稳忆上吴船。家书盾鼻题难尽，春草刀环梦未圆。了了故园东下路，洞庭高浪白门烟。
铜仁书怀寄德尹润木两弟四首末章专示建儿·其三
作者：查慎行
朝代：清
体裁：七言律诗

眼见青旗换白旗，几闻殊俗震馀威。月斜嚵虎巡城去，风定饥乌绕树归。超石诸营儿作戏，射生别帐妓成围。飞书草檄非吾事，悔著征人短后衣。
铜仁书怀寄德尹润木两弟四首末章专示建儿·其二
作者：查慎行
朝代：清
体裁：七言律诗

虚名小郡笑犹存，官舍无烟米不屯。鹅鸭池荒馀弃垒，渔樵人少但空村。路穷江口船稀到，山近黔东石尽髡。最是子规啼未歇，插天丹嶂起䨧猿。
铜仁书怀寄德尹润木两弟四首末章专示建儿·其四
作者：查慎行
朝代：清
体裁：七言律诗

阿庚失学阿承痴，满架残书急护持。不愿生儿还似父，尚怜有叔可为师。杀鸡为黍人谁过，缀凤粘珠想要奇。便使他时能典谒，草堂花发是归期。
铜仁秋感和刘丙孙六首·其一
作者：查慎行
朝代：清
体裁：五言律诗

风物移黔境，关城接楚邦。乱山争戴石，细水亦名江。远燧连苗砦，孤灯冷客窗。崎岖经战地，游屐不成双。
铜仁秋感和刘丙孙六首·其三
作者：查慎行
朝代：清
体裁：五言律诗

郭外于菟穴，城中跋扈兵。几时除猰㺄，终日逐鼯鼪。警急传鸡羽，悠扬听角声。草间残孑在，却立望升平。
铜仁秋感和刘丙孙六首·其二
作者：查慎行
朝代：清
体裁：五言律诗

吾亦疑天意，人间事渺茫。阵云秋易结，驿路晚偏长。鸡犬无安土，衣冠剩古妆。少年靴裤好，轻薄笑蛮方。
铜仁秋感和刘丙孙六首·其五
作者：查慎行
朝代：清
体裁：五言律诗

隙火飞虫入，庭隅树影生。月光经雨淡，岚气入秋清。南味疏鲑菜，西风到鲙橙。可怜乡梦断，戌柝正三更。
铜仁秋感和刘丙孙六首·其六
作者：查慎行
朝代：清
体裁：五言律诗

莫谩愁羁旅，南游计亦良。主嫌芦酒浊，客爱野蔬香。珠米升舂雪，刀鱼寸缕霜。蹉跎叨匕箸，容易送流光。
铜仁秋感和刘丙孙六首·其四
作者：查慎行
朝代：清
体裁：五言律诗

居民窜崖谷，颜状类麇麚。薄赋犹输赕，馀生各恋家。铜苗收石绿，金气辨丹砂。乱里轻蛮货，何时到客槎。
铜陵太白楼同韬荒兄作二首·其一
作者：查慎行
朝代：清
体裁：七言绝句

不尽长江万古流，吴天辽廓倚孤舟。疾风捲雨过山去，虹气晴开百尺楼。
铜陵太白楼同韬荒兄作二首·其二
作者：查慎行
朝代：清
体裁：七言绝句

我昔曾从梦见之，精灵长接百篇诗。岂知流落才无用，犹羡宫娥捧砚时。
锁江楼下再与恒斋别
作者：查慎行
朝代：清
体裁：五言律诗

聚散真无奈，行期已数更。不缘归路远，翻遣别愁生。潮到浔阳缩，江过皖口平。戍楼今夜月，相送比君情。
锡山舟次遇外舅陆射山先生自淮南归
作者：查慎行
朝代：清
体裁：五言律诗

落帆当溆浦，曲岸转拿音。巳感骨肉语，兼伤去住心。断云晴出岫，老鹤暮归林。莫作俱飘泊，翁今白发深。
长亭怨慢·咏揆院长家红鹦鹉同孙松坪学士作
作者：查慎行
朝代：清
体裁：词

记故国、陇云深处。千里依人，华堂且住。借取猩唇，殷鲜染出好毛羽。雕笼太苦，把三尺、珊瑚架汝。芍药阶前，早诵得、主人佳句。芳树。恁朝朝暮暮，送尽桃花如雨。枝头杜宇，将血色、啼痕相诉。更休誇、红觜多知，还应念、绿衣旧侣。凭谁解银绦，重认丹山归路。
长亭怨慢·壬戌九月十三日到家作
作者：查慎行
朝代：清
体裁：词

甚当日、去家容易，秉烛羌村，梦犹恍惚。不记飘零，却凭儿女算年月。为渠觅食，一笑蛩蛩负蹙。倾倒薄游装，聊付与、烟生炀突。咄咄。山阳闻笛罢，独自心伤存殁。生还偶遂，别中事、逢人怕揭。料柴门、更有谁敲，便菊径、从他芜没。好勤课童奴，重理钓矶耕垡。
长亭怨慢·过湖口追答俞大文兄弟
作者：查慎行
朝代：清
体裁：词

论要害、西南锁錀。万马奔腾，双钟喷薄。湖波横截，孤城勒住乱山脚。烟消日落，倒影动、千家郭。下有一双鱼，曾传与、故人夙约。寂莫。叹我经此地，恰值机云入洛。闲寻游迹，空怅望、几重云幕。把两年、别里新词，半题在、江声小阁。待扫壁来看，应忆南飞乌鹊。
长垣道上戏示霜岩
作者：查慎行
朝代：清
体裁：七言绝句

前行忽引朱衣吏，夹道争看拥似蜂。却笑相如缘底事，也随车骑走临邛。
长孙兴祖就婚云梦寄诗示之十韵
作者：查慎行
朝代：清
体裁：五言排律

闻说求婚媾，为期在此春。抱孙吾计日，配妇汝成人。雪棹吴江岸，风帆楚水滨。间关怜道远，出赘笑家贫。缔好因同谱，居乡本比邻。礼从荆布旧，义取帨䄜新。莫倚娇为婿，须存敬似宾。葭莩方有托，骨肉自相亲。去迨冰开候，归当燕乳辰。阿翁南望切，书报勿辞频。
长寿庵坐湛庵禅师方丈听谈石公旧事
作者：查慎行
朝代：清
体裁：五言律诗

津梁谁得限，传法到交南。涉海如航苇，还山遂筑庵。劫难逃宿业，风不动毗岚。贤嗣真龙象，千钧独力担。
长律一章寄祝座主清溪徐公九十寿
作者：查慎行
朝代：清
体裁：七言排律

吴兴自昔多耆旧，人瑞今归九十翁。古殿灵光尊海内，岁星朗耀在江东。龙门传里张丞相，淇澳诗中卫武公。落落乾坤谁行辈，明明朝野属宗工。韩欧著作奇而正，颜谢篇章丽且雄。细入管城抽虎仆，健踰弩矢射牛螉。文坛地望高于位，谈吐光芒亘若虹。白雪调孤卑郢曲，朱丝弦直叶厢桐。主张声气能延揽，领袖儒绅待发蒙。李泌藏书借诸葛，蔡邕秘本得王充。颂琴拂拭知黄鹄，老研摩挲辨帝鸿。却对友朋心转小，爱听丝竹耳逾聪。人称恭谨成家法，客许周旋合礼衷。什袭有囊多锦制，留题无壁不纱笼。遍栽桃杏开芳径，新茁芝兰压旧丛。雅量风清兼月白，閒情涧碧与山红。陆龟蒙里移茶灶，张志和家续钓筒。峰倚百寮如画幛，泉疏半月是清潨。居邻昆阆差相亚，道在神仙必可逢。忆昨岁当京兆试，吾师力具大臣风。如纲独挈收罗广，比镜虚悬藻鉴融。拔茹心倾非党援，抡才典钜本公忠。肯教谤�淆清浊，特荷君恩见始终。存问屡承中旨渥，晋阶还校在朝隆。壶浆出境迎千里，几杖同时授两宫。已敕天厨供饮膳，复颁宸翰示褒崇。衣冠盛事推华皓，扶掖馀荣逮仆僮。八洞云霞双蜡屐，五湖烟月片青篷。种鱼蘋末看群戏，养鹤松梢待上翀。自信结胎从混沌，宁烦访道到崆峒。千茎雪变丹炉火，百炼钢销赤堇铜。下士口传非要诀，至人踵息有深功。蕊珠乍转时三扣，琼液閒抛偶一中。黄发高堂老宗伯，黑头子舍大司空。抱来膝上皆文度，呼出尊前悉任童。成器固知由哲匠，学箕旋喜作良弓。虞庠又见孙曾入，洛社稀闻桥梓同。两寺高僧招远永，五君新咏削涛戎。阮宗大小分南北，裴眷东西合耄种。雨过篱根采黄菊，霜馀渡口赏丹枫。小春晴暖梅先报，十月温和水未冻。屏展彩蟾金的皪，杯浮绿蚁玉玲珑。远从翠岛寻琅菜，近向玄都觅绮葱。贱子受知非一日，微官托迹类孤蓬。执经曾附三千士，算历俄周十二虫。常愿篮舆随靖节，敢云药物备行冲。升沉分已安岐路，进退心惟抚薄躬。寸简迢遥驰北阙，瓣香亲切奉南丰。秋来准拟求长假，归去犹思效祝嵩。屈指称觞期可剋，门墙虽峻往来通。
长斋绣佛图为杨笠乘节母赋二首·其一
作者：查慎行
朝代：清
体裁：五言绝句

庭下一梧桐，初生凤已孤。桐今高出屋，辛苦凤将雏。
长斋绣佛图为杨笠乘节母赋二首·其二
作者：查慎行
朝代：清
体裁：五言绝句

佛力随人愿，年深事果谐。孝乌能反哺，慈母爱长斋。
长新店重别孙恺似王令诒严宝仍刘大山家荆州兄三首·其一
作者：查慎行
朝代：清
体裁：七言绝句

尚书书局出随身，供帐争看祖道新。觳觫车轻衔尾去，可怜我亦一归人。
长新店重别孙恺似王令诒严宝仍刘大山家荆州兄三首·其三
作者：查慎行
朝代：清
体裁：七言绝句

别期长短路连绵，春浅渔阳二月天。却检历头同此日，惊心南北忽三年。
长新店重别孙恺似王令诒严宝仍刘大山家荆州兄三首·其二
作者：查慎行
朝代：清
体裁：七言绝句

坏壁寻诗又一回，残尊重洗别时杯。不因此去添怊怅，轻跨征鞍自悔来。
长林丰草吾庐图为林鹿原赋
作者：查慎行
朝代：清
体裁：古风

鹿原名字天下闻，鹿原非鹿乃龙文。雄姿壮不受羁鞅，蹴踏往往空其群。世家嗜好通八分，楷法偶模王右军。一目之罗魏舒射，此事胡足以尽君。然而受知径以此，遂释尘褐干青云。日星煌煌悬御制，目眩旁观敢偷睨。居然给札给隃縻，染翰朝朝得瞻睇。天生本性终难夺，疏越么弦发孤诣。为言吾自爱吾庐，丰草长林海南澨。问君结庐曾否成，向人指图先署名。譬如骥騄负辕轭，心纵欲往归无程。老夫曩客三山麓，正值山头荔支熟。汝兄导我入西禅，冰泻银盆香剖玉。而今道远叹莫致，画饼宁堪饱馋腹。不如弃置两忘情，且免骑驴度三伏。珊瑚作鞭金络头，几时稳放华阳牛。林深可投草可卧，此画便是逍遥游。
长水塘夜泊
作者：查慎行
朝代：清
体裁：古风

高埭接长桥，桥形落螮蝀。市喧夜微息，犬吠船犹动。可怜一川月，细碎如泼汞。忍负好秋光，推篷兀残梦。
长沙喜遇彭南陔
作者：查慎行
朝代：清
体裁：六言诗

鹭立芦花浅水，蟹肥稻垄新霜。梦去故乡秋好，一尊閒话潇湘。
长沙杂感四首·其一
作者：查慎行
朝代：清
体裁：七言律诗

水远山平极望赊，湖南风物一长嗟。屈原巳去终亡国，吴芮如存可世家。湘竹旧痕啼梦雨，薜萝新鬼怨囊沙。孤城自绕残阳岸，风急秋清急暮笳。
长沙杂感四首·其三
作者：查慎行
朝代：清
体裁：七言律诗

穷年供亿奈兵荒，谷贱伤农力莫偿。地远舟车还络绎，时清图绘有流亡。劳鱼未必忘喣沫，集雁何当稳稻粱。十万人家君勿问，如今瘠土是三湘。
长沙杂感四首·其二
作者：查慎行
朝代：清
体裁：七言律诗

觭角关山百战过，征南精锐竟如何。牛羊队逐移营尽，犀兕人传弃甲多。蜀虎连年劳怅望，黔驴无技任讥诃。孟明一青功无敌，别路今听唱凯歌。
长沙杂感四首·其四
作者：查慎行
朝代：清
体裁：七言律诗

卑湿南迁事可哀，鬼神宣室召空回。君臣如此犹嗟命，绛灌何人乃忌才。史汉高文光照耀，江山故宅客徘徊。治安敢拟长沙策，直为先生痛哭来。
长沙舟次闻德尹入黔之信二首·其一
作者：查慎行
朝代：清
体裁：七言律诗

去年此地君思我，君到黔中我又归。世路茫茫谁料得，离人黯黯意多违。两萍湖海原难遇，独雁潇湘正懒飞。此夜梦回姜被冷，残灯疏雨倍依依。
长沙舟次闻德尹入黔之信二首·其二
作者：查慎行
朝代：清
体裁：七言律诗

岐路匆匆过朗州，菊花初约误林丘。音尘京国书迟达，诗草炎荒客善愁。道路半年成万里，江湖一信到孤舟。跕鸢浪泊来何为，归去吾方羡少游。
长清山行
作者：查慎行
朝代：清
体裁：五言律诗

晓露趁残更，荒鸡失次鸣。严霜升井气，落木走风声。涧道冲沙聚，山墙叠石成。大都生瘿俗，磊块总难平。
长生木瓢歌
作者：查慎行
朝代：清
体裁：古风

老蟾爬沙离月户，走上寒岩古松树。化而为瘿质渐坚，雪锢冰胶肌理附。夜叉欲割电火烧，颐未及张其背焦。不知阅世经几劫，大似箕山旧挂瓢。中官采同豫章朴，雨洗泉浇出新沐。豹胎拆骨仅留皮，鳖甲刳肠殊少肉。外睅两目头微�，仰擎无柄幡幡荷。旁敲俨闻声閤閤，中翕能受形皤皤。当初曾浥官厨酒，拜赐居然落吾手。今来饮水每思源，甘与支离分相守。诗人好古命以名，杜章可断标长生。瓢乎瓢乎汝之真率吾所爱，毋逞狡狯伎俩复变虾蟆精。
长至
作者：查慎行
朝代：清
体裁：古风

天地有肃杀，微霜为驱除。洎乎冰雪交，惨者旋以舒。来复子之半，始凝履之初。何须当既剥，然后观盈虚。
长至前后经旬苦雨田租不入厨人告米罄适芝田弟诗至和以遣怀
作者：查慎行
朝代：清
体裁：五言律诗

薄田才二顷，岁入给官私。小县开仓蚤，荒村得米迟。连旬多冻雨，来日乏晨炊。谁道衡门下，洋洋可�饥。
长至日山左道中即目书怀二十四韵
作者：查慎行
朝代：清
体裁：五言排律

一线添归日，初阳放晓晴。细泉冰底咽，枯草烧馀萌。土瘠逢人问，年衰换节惊。满前怜冻馁，即事叹凄清。此地初荒旱，相传半死生。至尊忧独切，当事责差轻。足陌千缗给，留漕万数盈。不教移积粟，专欲活残氓。硕鼠成群聚，哀鸿四散鸣。民贫宁乐祸，官赈特空名。受爵能无愧，增阶竟冒荣。牛羊难问种，鸡犬乍闻声。正使流亡复，悬知疾苦并。如何经俭岁，尚尔废深耕。堙饰邮亭丽，修治道路平。戌旗双只堠，墟落短长程。仅免追呼扰，几同力役征。辛勤偕妇女，率作及儿婴。望幸心虽结，安巢计未成。皇仁终见悯，吏治亟宜更。自笑犁锄叟，来随商旅行。何曾受刍牧，直是惜嫠茕。暖律回乡梦，寒灰付宦情。所祈年谷熟，终老卧柴荆。
閒中观蜘蛛作窠恶其显设祻机而怜飞虫之不知避也感叹成十四韵
作者：查慎行
朝代：清
体裁：五言排律

长踦蟏蛸族，天生性不廉。丑形皤尔腹，毒网匝吾檐。一目初抽茧，千丝乍满奁。团团行小磨，细细织疏帘。巧自星边乞，身长屋角潜。女工偷纬经，军法窃韬钤。意阱方施设，心兵孰戒严。蠛蠓穿孔碍，蜂蝶被黐黏。竟少周防智，能无掩袭嫌。此难逃越喙，彼或遇罗钳。有命胥愁触，靡求不取兼。祸怜飞处召，贪问几时厌。物类多相贼，生机岂尽歼。微唫聊托兴，即事感旁觇。
閒咏
作者：查慎行
朝代：清
体裁：五言律诗

延曦开竹阁，向晦掩柴关。世自如烟动，吾犹比鹤閒。灵苗须善护，杂念最难删。此境于何验，无如窹寐间。
门神诗戏同实君恺功作四首·其一
作者：查慎行
朝代：清
体裁：七言律诗

赚得儿童仰面看，彯缨袨服最无端。国门他日曾悬价，驵侩何人敢卖官。丞相鱼鱼工拥笏，将军跃跃俨登坛。星奴结柳翻多事，五鬼争弹贡禹冠。
门神诗戏同实君恺功作四首·其三
作者：查慎行
朝代：清
体裁：七言律诗

虎豹森森列几行，谁教肮脏倚门旁。通侯汤沐虚传汉，进士科名尚冒唐。鱼钥同时司启闭，雀罗终岁有炎凉。相逢白日多魑魅，乞与先生却扫方。
门神诗戏同实君恺功作四首·其二
作者：查慎行
朝代：清
体裁：七言律诗

扬眉气色任充闾，比较门风孰不如。几见华楹留故帖，偶翻新历当除书。阍能拒客非关汝，钱可名神尽让渠。久阅人情吾勿怪，过时光景合交疏。
门神诗戏同实君恺功作四首·其四
作者：查慎行
朝代：清
体裁：七言律诗

扊扅歌里拨寒灰，岁酒逡巡酹一杯。凡鸟有人题字去，冥鸿几个挂冠回。好官第宅多相望，野老柴荆肯浪开。直与归人占吉梦，也烦呵护不祥来。
问东亭病
作者：查慎行
朝代：清
体裁：五言律诗

天末清贫吏，身还病亦随。用巫真下策，勿药得中医。瘴雾侵肌重，冰霜造物慈。入冬思合醵，为尔尚迟迟。
问西厓病
作者：查慎行
朝代：清
体裁：七言律诗

小阁藤床勌独凭，门前仍遣小僮应。一家多累愁何益，四海无医感又增。春酒呼儿看涤器，夜棋留客对挑灯。可知七发真良药，莫谓先生病未能。
闰三月二十一日蒙恩召入渊鉴斋乘舟至瑞景轩蕊珠院露华楼遍观各种牡丹恭纪四首·其一
作者：查慎行
朝代：清
体裁：七言律诗

宣唤欣承异数加，高从银汉泛红槎。行陪阆苑神仙侣，看遍春风稳重花。秾淡何心随造化，丹青难貌是韶华。栴檀别殿分明到，只作华胥好梦誇。
闰三月二十一日蒙恩召入渊鉴斋乘舟至瑞景轩蕊珠院露华楼遍观各种牡丹恭纪四首·其三
作者：查慎行
朝代：清
体裁：七言律诗

万卉千葩未觉稠，扫宫老监记牙筹。芗林不断通三岛，花海无边际十洲。佳气茵蒀蒸作雾，馀霞缥缈结成楼。蕊珠一本尤奇绝，径尺重台两并头。
闰三月二十一日蒙恩召入渊鉴斋乘舟至瑞景轩蕊珠院露华楼遍观各种牡丹恭纪四首·其二
作者：查慎行
朝代：清
体裁：七言律诗

艳极真宜过雨看，枝头肃肃尚朝寒。盘盂向背开琼扇，璎珞高低现宝鬘。白日光中云五色，明波濯处锦千端。天工顷刻呈新瑞，点出灵砂九转丹。
闰三月二十一日蒙恩召入渊鉴斋乘舟至瑞景轩蕊珠院露华楼遍观各种牡丹恭纪四首·其四
作者：查慎行
朝代：清
体裁：七言律诗

瑶阶扣砌望回环，映彻层层着色山。御谱新标题品外，佳名微别浅深间。心如草木春知闰，天并君王霁在颜。一片炉烟成百和，袖中携得国香还。
闰三月十一日拙宜园牡丹之期时晚研将赴密云城工兼以送别四首·其一
作者：查慎行
朝代：清
体裁：五言律诗

临事从容意，于君见一斑。开园仍郭内，置酒且花间。世已艰希古，天应未许閒。宁闻白宾客，垂老出香山。
闰三月十一日拙宜园牡丹之期时晚研将赴密云城工兼以送别四首·其三
作者：查慎行
朝代：清
体裁：五言律诗

草野闻朝议，筹边事不同。凿山瓯脱外，设险塞垣中。路指屯云戍，城连避暑宫。河湟方用武，胜策转漕功。
闰三月十一日拙宜园牡丹之期时晚研将赴密云城工兼以送别四首·其二
作者：查慎行
朝代：清
体裁：五言律诗

不道桑麻社，中间有路岐。几时重会合，此别各衰迟。官罢贫谁谅，身存病敢辞。随翁心似铁，难得好男儿。
闰三月十一日拙宜园牡丹之期时晚研将赴密云城工兼以送别四首·其四
作者：查慎行
朝代：清
体裁：五言律诗

林下抛双屐，风前换短衣。重为远行役，只望蚤旋归。王事程期迫，京华故旧稀。莫令招隐地，岁晚寸心违。
闰三月朔与德尹同直内廷次东坡五月一日转对韵
作者：查慎行
朝代：清
体裁：七言律诗

冠压华颠带绕腰，重来心迹负耕樵。僦居未稳连宵梦，接武还同只日朝。上苑花开如见笑，故人酒熟例相要。残年果践归休约，击壤犹能颂帝尧。
闰三月朔作二首·其一
作者：查慎行
朝代：清
体裁：七言绝句

已过八十又三日，昨日才逢谷雨辰。自是黄杨宜有厄，清和半月闰残春。
闰三月朔作二首·其二
作者：查慎行
朝代：清
体裁：七言绝句

年光何与衰翁事，也复时时唤奈何。为百草忧春雨少，替千花惜晓风多。
闰三月朔日蚀舟中遇雨纪事
作者：查慎行
朝代：清
体裁：古风

丁丑闰三月，日食法当既。明星昼当见，从卯当至未。白昼如昏黄，果然伊可畏。舟行拚偃卧，闭目聊自慰。何来打篷声，雨点骤如沸。皇天閟垂象，下土云蓊霼。似欲弭此灾，而为不祥讳。我闻日当食，不食乃足贵。岂有晦昧晨，又蒙霾雾气。将母阴太盛，推验得髣髴。六师方犁庭，欃枪扫敌忾。伫清沙漠尘，声教朔南暨。公卿满台阁，贺表辞不费。五事占休徵，窃疑非此谓。天变虽偶然，民劳亦宜塈。野人语无择，托兴在荟蔚。不敢学卢仝，险艰殊少味。
闰八月望夕桂堂小饮芝田有诗次其韵
作者：查慎行
朝代：清
体裁：七言律诗

菊丛未吐桂丛幽，前度追驩发兴犹。月转黄昏成白昼，天回寒露作中秋。安排格韵詶诗敌，牵率茶僧预饮流。三十八年同一梦，梦阑忽失少年游。
闰夏饮竹垞表兄古藤书屋限藤柽二字各成五律二首·其一
作者：查慎行
朝代：清
体裁：五言律诗

曲巷居相近，回栏到每凭。爽开寻丈地，阴合两边藤。幽事披襟惬，新诗计卷增。醉探杯底绿，凉影落层层。
闰夏饮竹垞表兄古藤书屋限藤柽二字各成五律二首·其二
作者：查慎行
朝代：清
体裁：五言律诗

碧草柔牵蔓，红花细着柽。客稀成雅集，屋老称佳名。淰淰云催暮，疏疏雨放晴。家园风景似，只是少啼莺。
闰月十四日西苑送春二首·其一
作者：查慎行
朝代：清
体裁：七言绝句

九十春光百五赊，绿阴阴处雨斜斜。多情裂帛湖头水，长替东风扫落花。
闰月十四日西苑送春二首·其二
作者：查慎行
朝代：清
体裁：七言绝句

老去春迟愿竟酬，多添半月踏青游。人间何处无归路，也被宫莺唤少留。
闸口观罾鱼者
作者：查慎行
朝代：清

闸河一线才如沟，戢戢鱼聚针千头。其中巨者长二寸，领队已足称豪酋。尔生亦觉太局促，漂沤散沫沉复浮。不知世有海江阔，长养何异蒙拘囚。居民活计乃在此，劳不撒网逸不钩。竹竿绷罾密作眼，驾以一叶无篷舟。朝来暮去寻丈内，细细粘取银花稠。庖厨却缘琐碎弃，曝向风日乾初收。微腥但供饲狸用，性命肯为纤毫留。吾闻王政虽无泽梁禁，鲲鲕尚有洿池游。人穷微物必尽取，此事隐系苍生忧。一钱亦征入市税，末世往往多穷搜。
闸口观罾鱼者
作者：查慎行
朝代：清
体裁：古风

闸河一线才如沟，戢戢鱼聚针千头。其中巨者长二寸，领队巳足称豪酋。尔生亦觉太局促，漂沤散沬沈还浮。不知世有海江阔，长养何异蒙拘囚。纵教族类繁鳅鼋，变化讵得同蛟虬。居民活计乃在此，劳不撒网逸不钩。竹竿绷罾密作眼，驾以一叶无篷舟。朝来暮去寻丈内，细细粘取银花稠。庖厨却缘琐碎弃，曝向风日乾初收。微鯹苟适饲狸用，性命肯为纤毫留。吾闻王政虽无泽梁禁，鲲鲕尚有洿池游。人穷微物必尽取，此事隐系苍生忧。一钱亦徵入市税，末世往往多穷搜。